text:
wada
-
Anti-Doping
WADA ta habri aplicacion pa abogadonan
WADA ta habri aplicacion pa abogadonan forma parti di un Continental Results Management Panel. Desde aña 2021 tur caso legal…Read More »
-
anti-doping news
Comision Anti-Dopahe cu charla
Comision Anti-Dopahe a tene charla riba e tema anti-doping Comision Anti-Doping di Aruba a continua cu su programa di charla…Read More »
-
anti-doping news
Prevencion di Dopahe
Prevencion di Dopahe den Deporte ta un topico mundial. Na Aruba tambe un comision tin alrededor di dos anja caba…Read More »
-
Anti-Doping
Patrick Werleman Presidente nobo di Caribbean RADO
Miembro di Comite Olimpico Arubano, Patrick Werleman eligi como e Presidente nobo di Caribbean RADO. Un noticia super positivo cu…Read More »
-
Anti-Doping
Aruba a completa tur criteria di WADA
Compliance Department of WADA a indica cu Aruba a completa tur criteria, prioridadnan y accionnan importante di e Corrective Action…Read More »
-
News
Charla Anti-doping
Comision Anti-doping a tene un charla di informacion pa e delegacion di Rosario 2019 Diamars anochi e Comision Anti-Doping a…Read More »
-
News
Exitoso seminario Anti-Doping
Exitoso Seminario Anti-Doping organisa pa COA hunto cu RADO y WADA. Den e fin di siman tras di lomba, Comite…Read More »
-
News
Chiara ta papia di Clean Athlete
Taekwondista Chiara Petrocchi ta duna su testimonio riba a tema anti-dopahe durante di e Seminario Internacional Anti-Doping na Aruba.Read More »
-
News
Chiara ta participa na seminario Anti-Dopahe
Atleta prospecto den taekwondo, Chiara Petrocchi a papia riba e importancia pa ta un atleta limpi esaki durante di e…Read More »
-
News
Confernecia di Prensa Seminario Anti-Dopahe
Full conferencia di prensa riba e Seminario Anti-Dopahe organisa pa Comite Olimpico Arubano conhuntamente cu WADA y RADO.Read More »


c: text/html

text:
Britney Spears ke kanta ku Justin Timberlake.
Britney Spears a bisa ku e tin hopi gana di kolaborá ku su èks Justin Timberlake. Den un entrevista durante un programa na iHeartRadio e artista a splika ku Timberlake ta un di esnan ku e lo ke kanta kune pronto. "Mi ta haña Aerosmith tambe hopi bon, e ta un genio", asina Spears a bisa di e banda merikano di ròk. "Gwen Stefani tambe mi ta haña tremendo". Despues di esaki el a menshoná ku Justin Timberlake tambe ta “hopi bon”. Spears tabatin un relashon amoroso ku Timberlake di 1999 pa 2002. E temporada ei Justin Timberlake ainda tabata forma parti di e banda NSYNC. E hit “Cry Me A River” di Timberlake ta bai over di e fin di su relashon ku Spears. Den e piesa e ta sugerí ku e relashon a yega na su final pa motibu di e infidelidat pa banda di Britney Spears.

robotstxt: allowed

filter: keep


text:
Protocol di exigencia pa prevencion di COVID-19 pa Centronan di Mucha
Como medida pa limita e cantidad di infeccion di coronavirus (COVID-19-virus) a cera tur e centro di cuido di mucha for di 18 di maart te 24 di mei 2020. For di 25 di mei e centronan di cuido di mucha lo habri bek, Nos muchanan ta nos futuro. Y ora nos inverti den bon cuido di nos muchanan, nos ta inverti den un mihor bida pa nan y esaki finalmente lo resulta den un miho comunidad. E meta di e documento aki ta pa nos provee un “safe place” na e Centronan di Cuido y Guia di mucha, door di mantene un bon hygiena y promove un bon precondicionnan di DVG, RVIM, FPNM y Ministerio di Asuntonan Social y Laboral relaciona cu higiena y salud en general pa tur mucha na e centronan akipa COVID-19.


text:
Si bo ta entre esunnan cu no por bay baño, sin laga e celular y ta tarda hopi tempo, mientras bo ta eyden, bo por provoca hemorroide.
Pa bo tin un idea cla, e expertonan di Universidad di Pittsburgh, a segura cu e tempo ideal mester ta entre 10 a 15 minuut maximo, dicon? Aki ta splica:
· Ta sinta hopi tempo den baño ta aumenta e presion den e structuranan anatomico: hemorroide.
· Incrementa e riesgo di padece hemorroide pa e presion cu ta eherce y e esfuerso pa defeca.
· Ta obstrui e circulacion di e parti patras di e pia, e por tranca y laga e pianan drumi.
· Ideal ta bay baño, ora e impulso ta haci yamada y no pasa mas di 15 minuut.
· Den caso cu bo ta sufri estreñimento, mihor ta pa bebe awa, come fibra y haci ehercicio, cu ta fomenta e movimentonan intestinal.
· Corda cu ta hopi tempo sinta den baño no ta bon pa bo salud, no distrai bo mes lesando of mirando bo celular.
Cuida bo salud!


text:
ORANJESTAD (AAN): Diasabra mainta 10.10 pa central di polis ta wordo notifica cu 1.5 miya nautico West di Malmok tin un boto cu problema cu motor y cu dos persona abordo.
All Stories
Cuerpo Policial Aruba
WILLEMSTAD: Den fin di siman, Polis na e isla di Curaçao a emiti un mensahe di buskeda pa un hoben di 21 aña kende ta perdi.
Den dos diferente razzia Recherche San Nicolas a logra detene 2 hoben y a confisca 2 arma di candela
ORANJESTAD (AAN): E trabao cu oficialnan hudicial trahando pa seccion San Nicolas ta haciendo, ta produciendo fruta.
ORANJESTAD (AAN): Diasabra awo 19 november 2022 entre 09:00 mainta pa 12:00 merdia, Warda di Polis Oranjestad ta organisando un “KIJKDAG” un biaha mas .
ORANJESTAD (AAN): Diamars atardi alrededor di 5:30 pm, bisiñanan den Betonicastraat a tende un explosion masha fuerte mes,
ORANJESTAD (AAN): Diadomingo marduga pa 5:45 am, un unidad di Polis di San Nicolas a wordo manda na Aruba Ocean Villas na Savaneta pa un atraco.
Polis y personal administrativo a wordo promovi
ORANJESTAD (AAN): Manera ta tradicion di tur aña, Alto Comisario di Polis sr. Ramon Arnhem,


text:
ORANJESTAD – Ta bai drecha e playa di Mangel Haltu na Pos Chikito. Ya pa basta tempu e palapanan aktual a daña, mientras ku a destruí algun. E atministradó di Parke Nashonal di Aruba, FPNA, lo bai traha na tur djesun kabana nobo i ta bai renobá e tres palapanan
Mangel Halto ta un playa ku ta hopi gustá serka baidonan di laman i turistanan. Aruba Tourism Authority, ATA, i e atministradó di playa, FPNA, ta finansiá e proyekto.
FPNA ta un fundashon independiente ku ta responsabel pa konservashon i atministrashon di áreanan di naturalesa i zonanan marítimo protehá na Aruba. E ta traha huntu ku ATA na e diseño di e palapa- i kabananan.
Mangel Halto ta un área di naturalesa i ta protehá pa Marine Protected Area (MPA) Mangel Halto Park. Segun e atministradó ta di sumo importansia pa protehá i konservá e área aki pa kumpli ku ambishonnan di turismo duradero.


text:
“Señor ta mi wardador,
mi n’tin falta di nada;
Den cunucu di yerba berde,
E ta ponemi sosega.
E ta hibami na awa tranquil,
pa mi bolbe hanja forsa.
Salmo 23:1,2,3.
Cu inmenso dolor na nos curason, nos ta anuncia fayecimento di:
Norma Luisa Lopez
Nace: 13/10/1945 Muri: 13/03/2020
Na nomber di su rumannan:
Eddy I Elma Campos I jiunan
Maria Lopez, Johan I jiunan
Enriqueta Lopez esposo I jiunan
Sylvia Wester-Lopez esposo Luis I jiunan
Subrinonan:
Jacky Farrel
Shirley Farrel
Debra Farrel
Sharina Farrel
Kelvin Cathline
Jeffrey Cathline
Elmo Cathline
Janine Cathline
Runi Campos esposo I jiunan
Sandra Campos esposo I jiunan
Larry Campos esposa I jiunan
Denia I jiunan
Josset
Zula I jiunan
Osmar I jiunan
Nanzy I jiunan
Jorge I jiunan
Marlon, Camala I Jiu Peterson
Wendelin I Mario I jiunan Peterson
Dania Lopez
Diasil D’Aguiar
Dione Lopez
Eddy Campos I Famia
Edgar Campos I Famia
I demas famia: Lopez, Campos, Krosendijk, Martina, Wester, Jagershoek, Peterson, Cathline, Paesch I Zievinger.
Famia I amistadnan na Aruba, Curacao, Bonaire, St. Maarten, Venezuela, Hulanda I Estados Unidos.
Ta invita pa e acto di entiero cual ta tuma lugar Diasabra 21 di Maart 2020 pa 4 ‘or di atardi na Ad Patres funeral home y despues saliendo pa santana Centraal na Sabana Basora. For di 2 or nos defunto stima lo ta reposa for di 2 pm na Ad Patres funeral home
Un gradicimento hopi speshal na SABA San Pedro Paviljoen I su staff completo.
Lo tin un box disponibel pa un bon causa.


text:
Despues di algun dia di preparacion y anticipacion, un rato pasa e prome pashent pa trece Coronavirus na Aruba a sali den Air Ambulance pa Merca. Un ekipo di nursenan profesional y cu conocemento con pa atende cu pashentnan asina, a bin busk’e y tum’e over for di Dr. Horacio E. Oduber Hospital y e paramediconan cu a transport’e den Ambulance di IMSan. Hasta e pilotonan abordo di e avion special tabatin nan paknan special bisti, pa proteha nan mes di e virus.
For di ayeranochi caba tabatin preparacionnan andando tanto na Hospital, den Toren di Control na Aeropuerto, na W-Aviation y sin lubida na IMSan cu ta transporta e pashent for di Hospital pa Aeropuerto. Aunke nan ta realisa e tipo di transportenan asina casi diariamente, esun aki tabata special pasobra e pashent ta contagia cu un virus cu por contagia nan mes tambe masha facil. Pa esey a nota cu tur presente tabata bisti cu uniform adecua pa realisa tipo di transportenan special asina.
Ronald Meloni, naci na Merca, a yega Aruba pa eherce trabou di consultant na WEB Aruba NV. El a bin representa e compania di un printer special cu WEB a caba di cumpra, pa procesa nan recibonan na un forma mas eficiente, profesional y lihe. E compania a bin instala e printer algun dia pasa caba y awo a manda Ronald pa ofrece curso na e departamento di IT di WEB riba con pa traha cu e mashin, con pa drech’e si e faya, etc. E tabata traha bon-bon, te ora cu el a cuminsa sinti su curpa malo. Ora a test’e, a resulta cu e tabata positivo pa Coronavirus, cu el a trece cune for di Merca.
E hotel unda e tabata hospedando a prefera pa e no keda eyden mas y como cu e no tin famia no cas na Aruba, a intern’e den Hospital pa por haya tratamento. For di den fin di siman tabatin tur cos pa e bay caba, pero a presenta retonan den asunto di permiso pa e biaha riba un buelo di Air Ambulance, pa cual e plan a cambia. Awe marduga si tabata asina leu cu e por a bandona Aruba pa por sigui haya tratamento y cuido na su pais natal.
E Air Ambulance ta pertenece na e compania Jet Rescue. Ta un avion modelo Bombardier Learjet 36 di e serie 36-009. Den dje por bula te cu 9 persona. El a bula for di Aruba pasa Mexico y sigui pa California, un vuelo hopi largo.
Cu e realidad aki awor riba mesa, Aruba ta keda cu 3 caso mas di Coronavirus, di cual ningun di nan ta hospitalisa sino mas bien ta isola na nan cas. Ta un pareha Dokter y Fisioterapista local cu a bin cu e virus for di New York y un turista cu tambe a trece e mesun virus aki for di Merca.


text: Despues di bira victima di explossion di aire compromi den tanki di aqualong Mario Maduro a ser interna den cuidonintensivo su condicion tabata critico y tramitenan a ser haci pa mand’e Colombia den oranan di atardi su condicion a empeora. Asina mes dokternan a informa e famia e riesgonan pero asina mes a haci tur esfuerzo y den oranan di anochi ela ser hiba Colombia cu air ambulans. Segun informacion extra oficial ela ser someti na operacion mesora. Den oranan di madruga su condicion a empeora asina hopi cu ela fayece. Na famianan di e fayecido ta bay nos mas sincero palabranan di condolencia.


text:
Tokante Asuntunan Ekonómiko i Klima
Na Hulanda Karibense e Ministerio di Asuntunan Ekonómiko i Klima ke kontribuí na kresementu ekonómiko duradero ku fasilidatnan di utilidat konfiabel.
P’esei e ministerio ta yuda drecha e fasilidatnan di telekomunikashon, internèt i energia di e islanan, hasi hasimentu di negoshi mas duradero, i ta sòru ku durabilidat poulatinamente ta rende mas, manera por ehèmpel turismo duradero. Na final di dia, turismo ta e fuente di entrada mas importante na e islanan. Ademas nos ta traha huntu ku esnan ku ta konstruí futuro, grandi i chikitu, i nos ta tene kuenta ku kada ken su interes mas tantu posibel. Maske kon fèrfelu esei ta, tin bia, pasobra balansa bo ta haña solamente si tòg bo hasi eskohonan, tin bia hopi difísil. E siguiente pregunta kada bes ta sentral: kiko e ekonomia di mañan ta pidi di nos, awe? Asina e ministerio ta traha den direkshon di un Hulanda duradero plùs emprendedor.


text:
A pesar di su bataya contra un malesa incurabel, nos ta anuncia cu a fayece inesperadamente di un infarto di curazon;
Sr. Jaap Johan de Vries
Ex-empleado di ENNIA
*20-8-1940 – †30-10-2022
Na nomber di:
Su señora, Joyce de Vries-Nassy
Lilian Huygens-Nassy y famia
Harriet M. Nassy
ⴕ Marijke de Vries y famia
Nienke de Vries y famia
Reginald L.F. de Palm
Sisters: Jane y Jackie Privitera di New York
Demas famia, tur su amigonan y conocirnan, bon bisiñanan y amigonan di bridge.
“Montie” sigur lo haña falta di su “Baasje”
Envez di flor y krans, un donacion na Stichting Koningin Wilhelmina Fonds of Aruba Animal Shelter Stichting lo ta altamente aprecia.
Acto di entiero lo ta diabierna, dia 4 di November 2022, for di 9:00 pa 11:00 na Royal Pray Funeral Home & Crematory. Cremacion lo tuma lugar den ceno familiar.


text:
The principal accounting policies adopted in the preparation of the consolidated financial statements of Caribbean Mercantile Bank N.V. and its subsidiary are set out below.
The Florin Card Cash Back
Features and Benefits
E tarheta cu ta brinda un facilidad di credito na florin, cu ta recompensa’bo y yuda’bo logra mas!
- Ricibi 1% Cash back riba cada compra.
- Miembrecia anual ta gratis pa e prome aña.*
- Credito na florin sin gasto adicional di cambio di US dollar.
- Disfruta di mas recompensa, beneficio y siguridad cu abo merece.
*E oferta aki ta valido pa un tempo limita.
Tuma miho control di gasto, cu pago mensual na bo fabor.


text:
Fundraising PAR den Hof’i Club Union Boneriano Sranan Food Edition
Fundraising PAR den Hof’i Club Union Boneriano
Sranan Food Edition
PAR por wak bek riba un fundraising sumamente eksitoso djasabra último den Hof’i Club Union Boneriano. Den un ambiente di famia a sinta huntu i saboriá di e rijsttafel Sürnam. Muchanan ta hunga den speeltuin mientras e adultonan por a sinta gezellig i laga e kuminda baha dushi i por a enjoy tambe di algun kos boka dushi ku por a kumpra na un stand Surnam pa chis.
Tambe ta’tin un bar na kual esnan ku a bin djis buska kuminda toch op opta pa keda un ratu i bebe un refresko, kombersá ku otronan promé ku bai kas. Muzik Sürnam di un DJ a kompletá e dia aki.
PAR ke yama un i tur danki ku a duna su aporte den kualkier forma i ta invitá henter komunidat pa e siguiente tremendo fundraising family day edition.
Athunto algun potrèt.


text: Diasabra atardi a drenta informe di cu lo tin un persona herida dilanti airport. Mesora a dirigi polis na e sitio. Na yegada di e patruya a bin compronde cu e victima tabata ataka den Dakota pa 4 of 5 persona. E presencia di ambulans no tabata necesario. E victima a indentifica e personnan cu a atak’e. Mientrastanto yamada di un faliar a drenta indicando cu e agressornan a yama bisa di cu lo bay mata e victima. Polis a bai dibiaha na Mandolinstraat y a detene 3 persona. Dogcatcher a bini na e sitio y a transporta 2 muher y un homber pa transporta nan pa warda di polis.


text:
- Ask for Food
SIrbi ku kropsla, tomati, siboyo i komkomer
No tin entrega awe
Montante mino pa pedido: NAf 35.00
Kontakto | Añadi bo restaurant | Solisitud
© Laura Enterprises B.V. 2022
Orders containing alcohol will not be delivered to minors.
Terms & Conditions | Privacy policy | Refund policy
Nos ta mas okupa ku normal na e momentunan aki! Esaki ta nifika ku nos mester di untiki mas tempu di lokual bo a kustuma kune pa entrega bo kuminda
Despues ku bo hasi bo pedido nos lo informabu tokante e orario di entrega.
Nos diskulpa pa kualkier un inkombinensia.


text:
KRALENDIJK – Gobièrnu di Boneiru tin plan pa bai krea un área kultural grandi riba e tereno na unda e anterior prisòn di Boneiru (JICN) tabata ubiká den sentro di suidat. Durante e último simannan a basha e kompleho abou, despues ku aña pasá a okupá e kompleho nobo den e anterior plantashi Aruba.
E plannan pa e área ku a bini liber aki ta den fase inisial di diskushon. Funshonarionan di R&O resientemente a tene un presentashon pa gobièrnu. E idea básiko ta pa krea un área kultural, na unda por tene enkuentronan kultural, presentashonnan grandi.
Turismo krusero tambe ta bai haña espasio den e área durante dia.
Tur esaki ta idea di ámtenarnan. Na final ta gobièrnu mester tuma desishon. Por a komprondé ku gobièrnu su pensamentunan ta bai mas aleu ainda den e área aki, entre otro konektando e espasio grandi di stashoná outo banda di stadion riba e área kultural. Ta pensando pa krea lokalnan ku por sirbi komo mediateka, biblioteka i otro fasilidatnan den e direkshon aki.
No mester eksluí e posiblidat, ku gobièrnu lo por bai drenta kombersashon ku doñonan di kas den kaya Hermandad pa mira si por yega na kompra di e kasnan aki pa desaroyá e área.


text: ORANJESTAD: Dialuna atardi den un esfera ameno Minister Endy Croes a ricibi atleta y coach di Tiger Taekwondo Academy cu a conkista diferente medaya den e prome Panamericano Infantil y Open G2 na cu a tuma luga den luna di october na Sogamoso, Colombia. E seleccion a logra un total di 13 medaya. Concluyendo Minister Endy Croes ta felicita y gradici nos atletanan pa nan excelente prestacion. Danki pa pone Aruba su nomber briya den exterior. Alabes ta gradici e entrenandonan sr. Teofilo Rodriguez y Jason Ridderstaat como tambe e mayornan pa sostene nan yiu den e deporte di Taekwondo cu boso deseo, disciplina, dedicacion y determinacion boso a logra. Masha Pabien cu boso excelente prestacion y logro. Nos ta orguyoso di boso!


text:
Oranjestad-Durante un entrevista Parlamentario sr.Guillfred Besaril a elabora un poco riba deporte. Parlamentario Besaril a declara lo siguiente:”Mi kier a hasi uso di e oportunidad pa duna e pueblo di Corsow un pabien grandi en conexion cu nan logronan riba nivel deportivo. Corsow a sorprende mundo di Futbol asignando e astro, sr. Patrick Kluivert na cabez di nan seleccion nacional. Cu a paso aki e ta mas cu obvio cu Pais Corsow ta haciendo su best pa eleva e deporte y awor tin un estrella di e caliber di sr. Kluivert como entrenador pa demostra cu nan ta serio den nan intencion. Ora cu nos a kere cu esaki lo ta É noticia di luna, a resulta cu mas bon noticia a sigui yega for di nos hermana Isla. E biaha aki a toca turno na e deporte di baseball. Pais Corsow a caba di sera un convenio cu e organisacion Mericano “Internacional Baseball Partners LLC (IBP)“, den cual lo construi un compleho profesional di baseball cu e meta pa desaroya e talentonan hoben den e region, pa despues nan por tin un mihor oportunidad serca organisacionan di MLB.Tur e noticianan aki ta laga nos cu un incognita: “Y Aruba Mes, Kiko nos kier logra como Pais den deporte?” Laga nos ta sincero cu otro, si tin un deporte cu a saca cara di Aruba den gran forma recientemente, esey lo ta baseball! Na 2013, full e pueblo di Aruba a sinti orguyo grandi pa mira y tende e nomber un yiu di tera resona durante e Serie Mundial di Baseball MLB.Considerando cu na Aruba tin hopi talento cu por firma pa equiponan di Grandes Ligas, pero cu na final no ta logra, ta pone nos yega na e pregunta antes menciona: Kiko nos kier logra? Ki lugar deporte tin den nos comunidad y kiko ta e maneho cu nos Pais lo kier hiba?
Mayoria biaha bo ta tende e critica cu na nivel social, Aruba no ta bayendo bon. E realidad ta cu actividadnan extra curricular manera, musica, obra di man y deporte no ta hunga e rol central cu nan ta suppose di ta hunga den nos comunidad. E actividadnan aki ta elementonan cu ta yuda e desaroyo di nos hobenan. Ademas ta tene nan for di e caminda malo. Ta di lamenta cu no tin un masterplan, un vision pa cu e desaroyo di deportivo en general aki na Aruba. Unda Aruba kier ta aki 5, 10 of 15 aña den por ehempel Futbol? Con nos por yuda nos hoben atletanan yega Grandes Ligas of por lo menos logra un scholarship den otro ramonan di deporte? Preguntanan importante cu merece atencion.Apesar di tur e preguntanan, mi ta termina ta felicita Pais Corsow un biaha mas pa nan logronan y ta keda cu e speransa cu e desaroyo na e hermana Isla stimula un postura mas pro-activo serca esnan responsabel pa cu deporte na Aruba”, Parlamentario Besaril a termina.


text:
Nos herencia cultural ta hasi nos conciente di nos cultura y nos historia. Pesey ta importante pa nos cuida y preserva nan.
~ Rio Grande, den ora di dolor nos ta realisa hopi cosnan di balor.
Bibando den un comunidad den movecion continuo, nos tin di acepta cu e unico cos sigur den bida ta cambio. Completamente berdad! Pero, nos por acepta tambe cu nos historia a hasi nos loke nos ta awe. Tin cosnan cu ta caracterisa un pueblo. Cosnan cu ta hasi un pueblo sinti orgujoso di nan mes y nan ancestronan.
Awo nos sa cu un di e cosnan aki ta e edificio di Rio Grande na Noord. Ora a haja sa cu a basha e edificio di Rio Grande abou sentimentonan emocional a domina riba nos isla. Sentimentonan di rabia, tristesa,cuestionamente, di no por kere.
Nos a haja sa tambe cu eigenlijk no tin un ley cu por evita cu edificionan historico por bay perdi na un forma cruel asina. E boet di 1000 florin cu ta duna pa destrui edificionan historico lo no stroba niun inversionista cu hopi placa pa no basha un edificio abou.
Tin reglanan estricto pa protega naturalesa den Parke Arikok. Dicon no tin reglanan mes estricto pa protega nos herencia cultural? Pa paisnan riba e lista di herencia cultural mundial esaki ta un honor y un punto strategico den mercadeo di nan pais como destinacion turistico. Herencia cultural ta e palabra cu ta describi e monumentonan historico, objetonan arceologico, archivonan y documentonan di un pais y su ciudad y paisahenan. Den hopi pais esaki ta regla pa ley y supervisa pa profesionalnan den e materia. Nos herencia cultural ta hasi nos conciente di nos cultura y nos historia. Pesey ta importante pa nos cuida y preserva nan.
Si ta berdad cu gobierno, e instancianan concerni y e donjo nobo tabatin asina hopi aprecio y balor pa e edificio di Rio Grande, anto nos por puntra nos mes si no tabatin un otro manera pa a jega na un solucion unda tur partido involvi por a haja nan mes?
Por a comunica miho?
Instancianan concerni por a duna mas prioridad na e caso aki?
Bibando den un comunidad unda mas y mas nos ta perdiendo nos identidad como Aruba y Arubiano, lo jega un dia unda di berdad nos ta bisa “A jega ora pa proteha loke ta di nos y di nos ancestronan?”
Nos lo no haja Rio Grande nunca mas bek manera e tabata cu su material di construccion, su historia, su energia, recuerdo y memorianan. Pero podise, djis podise nos por sinja un les di e sabor amargo aki?
Come fruta y berdura ta bon pa tur hende. Nan ta duna nos salud y nan ta juda preveni malesa. Gusta come fruta y berdura ta cuminsa di chiquito. Muchanan ta sinja gusta loke e ta come na cas. Esaki hopi biaha tin di hasi cu loke e major(nan) ta gusta. Den caso cu e major no tin e custumber di come fruta y berdura, tin chens cu e lo no cumpra esaki pa su yiunan tampoco. Ta conoci tambe cu ora hendenan ta biba y come saludabel esaki ta baha e gastonan cu mester hinca den salud publico.
Podise mucho biaha nos sa tende ‘Mi no por cumpra berdura cu fruta, pasobra e ta sali hopi caro’. Di otro banda tin ora e mesun majornan aki ta saca placa pa alcohol, panja, cumpra number y diberticion cu ta sali hopi mas caro.
Ta importante pa majornan realisa cu temponan a cambia. Tin hopi mas malesa cu ta circula. Custumbernan di come y bebe a cambia. Sucu, vet y salo a drenta nos famia y nos bida. Den circulonan di ciencia di salud y medicina ta menciona sucu, vet y salo como e peligernan mas grandi pa e ser humano.
E ora, podise a bira tempo pa nos cuminsa tuma fruta y berdura na serio y sinja nos yiunan di chiquito pa planta nan y come nan. Nan ta bisa cu loke nos hinca den nos curpa nos ta haja bek den nos calidad di bida.
Awe, dia 10 di luna 10 ta dia di sostenibilidad. ‘Dag van de duurzaamheid’. Pues djis pa awe, purba recicla, no tira sushi afo. No papia malo, no hasi malo y mas cu tur no pensa malo. Un Bida sostenibel ta cuminsa cu un intencion, un deseo y un speransa. Bo ta comparti bo accion sostenibel cu nos?
Ta conoci cu hopi major no sa con papia tocante sexualidad cu nan jiu desde chikito. Esaki ta causa cu e mucha mes por bay experimenta y por cay den man robes. Bo tabata sa cu e mucha muhe cu a haja jiu na edad mas jong na mundo tabatin 5 anja? E tabata biba na Peru.
Hopi biaha majornan ta kere cu si nan papia cu nan jiu tocante sexualidad, nan ta stimula e mucha pa hasi sex. Nan ta lubida cu nos ta biba den un mundo hopi habri y nan por haja informacion tur caminda. Stima bo jiu, sinj’e pa balora su mes, balora su curpa. Sinj’e pa discubri su talento y desaroj’e. Sea abo e miho ehempel pa bo jiu. Exito!


text:
Update suseso entrada di Barku Wish Way
Djadumingu mainta durante entrada di Barku Wish Way, e kran ku tabata drenta nos haf a dal den e parti ariba di Brug Juliana. Na momentu ku e kran tabata pasa bou di e brug, bientu tabata un faktor prinsipal di e aksidente. Brug tabata será parti mainta pa prekoushon i entretanto Minister Jesus-Leito a duna ordu pa habri Brug Juliana pa trafiko. Tur instansia konserní ta hasiendo nan parti di investigashon. Inspekshon preliminar a duna di konosé ku e daño no ta di tal forma ku no por usa e brug. E kran tambe a sufri daño ku mester keda investigá. Brug Juliana a keda inspekshoná parti pafó i parti paden tambe i e daño ku a keda konstatá ta minimal, komo ku velosidat ku e barku tabata drenta nos haf ku n’e tabata hopi abou.
Brug Juliana ta habrí pa trafiko.


text:
ORANJESTAD,Aruba
Na momento cu un noticia Sali for di un instancia autorisa esey ta significa cu esey ta e noticia CORECTO. Sinembargo hopi instancia aki na Aruba y tambe internacional tin e problema cu socialmedia cu ciudadanonan ta uza nan cuenta personal y duna un informacion no ocorecto , kisas algo cu nan a scucha , pero no ta confirma. Esaki hopi biaha ta causa panico den comunidad sin cu ta nesesario. Ultimo na Aruba mes nos por a tuma nota di un document cu a Sali , pero cu tabata un document interno cu no mester a bay den publicidad, pero pa un of otro motibo esaki a sosode y a trece panico den comunidad. Director di Rampenbureau tambe a tuma nota di e situacionnan aki.


text:
Entrante 1 di augustus, 2020, e Channel Line-up di e pakete Analoog di Cable lo conoce cambio pa loke ta e number y secuencia di e canalnan. Por ehempel e line-up no ta core mas di 2 pa 49, sino di 7-50. Pa loke ta e line-up nobo, TV Guide (actualmente canal 8) no lo aparece mas riba esaki. Ademas, e programanan cu tabata pasa riba Nos Isla TV awo lo wordo pasa riba canal 23 Telearuba. Nos Isla TV a wordo introduci temporariamente pa entretene comunidad durante e temporada di Shelter in Place.
Aki bou por mira e Channel Line-up nobo pa e pakete Analoog di Cable:


text:
WILLEMSTAD- 6 di sèptèmber 2019 – Ofisina di Turismo di Kòrsou (CTB) i Curaçao Hospitality & Tourism Association (CHATA) resientemente a kolaborá ku e nativo di Kòrsou Shaina Wiel, Fundadó i CEO di Minorities in Sports Business den un proyekto masha interesante. ‘Boost Your Business Workshop’ a tuma lugá na Sunscape Curaçao Resort, Spa, & Casino pa ekipá empresanan ku e hèrmèntnan nesesario pa logra kresementu a traves di Google su rekursonan i servisionan. E seshonnan a keda guiá pa empresarionaneksitoso ku a kompartí nan ekspertisio, historianan di éksito i tepnan balioso den e tayer dirigí riba e nesesidatnan di e komunidat di Kòrsou.
Durante di e workshop por a konta ku partisipashon di sra. Francilia Wilkins Rahim, Fundadó i CEO di RF Wilkins Consultants ademas e ta Entrenadó Digital di Google na siudat di New York. Empresarionan lokal a gara e oportunidat pa haña un poko mas konosementu di produktonan di Google, ku dos man. Di akuerdo ku sra. Francilia Wilkins Rahim; “Nos ta spera ku e workshop aki por ekipá empresarionan lokal ku hèrmèntnan nesesario pa krese nan negoshi riba nivel mundial.”


text:
Jurette Croes, di e seccion di comunicacion y prevencion na Departamento di Salud Publico di Aruba (DVG) un rato pasa a confirma cu a confirma e di 5 pashent contagia cu Coronavirus riba nos isla. Mescos cu e 4 prome casonan, e persona aki, cataloga como un residente, a yega Aruba for di un biahe na un pais cu tin presencia di e virus.
Mas informacion Gobierno no por a suministra awe mainta, ni tampoco si ta un hende muhe, hende homber y ni su edad. Como cu ta menciona residente, ta laga espacio pa diferente interpretacion, sea ta un Arubiano of un stranhero pero biba y/of trahando riba nos isla.
Jurette Croes di DVG a confirma cu e pashent ta na cas y ta bou cuarentena. Na e momento aki ta haciendo “contact tracing” entre tur esunnan cu tabatin contacto directo of den cercania di e pashent. Awe nochi 8:00pm lo tin conferencia di prensa atrobe, pero cu Minister Presidente mr. Evelyn Wever mes como orado y cu oportunidad pa contesta varios preguntanan pendiente.


text:
Oranjestad – Durante siman cu a pasa nos a haya e siguiente caso: Un turista Americano, aparentemente placa lo a caba cune y a wordo poni porta afo for di unda e tawata hospeda.
Algun dia pasa polis a top’e drumi un caminda riba Linear Park, pues di malo mes eta. Su suerte tabata cu e no a wordo atraca, aunke si nan lo no a haya nada paso placa a caba.
Diabierna mainta capitan no ta permiti e pasahero aborda avion
Ela yega aeropuerto trempan diabierna mainta, paso e dia ey e ta mester a regresa su pais.
E problema tabata cu, e tabata tur sushi y su pañanan den su maleta tabata muha y tabata saca un hole hopi desagradabel. Varios pasahero a cuminsa keha y puntra cu si e homber ey tambe mester bay den avion cu nan.
E Capitan di e aerolinea ora a wordo poni na altura di e caso aki y na su turno mesora a nenga e homber pa subi su avion.
Polis mester a cay aden, Transportwagen a yega aeropuerto y a duna e turista Mericano un lift pa warda.
Nos polisnan local di bon curason
Pero e viaha aki nos polisnan di bon curason a dun’e turista un man, nan a yud’e cu paña limpi pa asina e por a viaha pa su pais cu ta Estados Unidos bek.
Like this:
Like Loading...
Related


text:
Singer/songwriter Arubano MTCHLL ta lansa awe su siguiente single titula ‘Trigger’ hunto cu su video clip.E tema di e storia ta di dos persona cu ta envolvi cu otro cu pasion. Den es relacion tin un persona mas dominante cu e otro y e storia ta wordo conta for di e perspectiva di esun sumiso.
E persona ta sinti’e inclina pa duna tur di su mes na e otro cu e speranza cu un dia e relacion por converti den uno amoroso, sinembargo e ta realiza den mes momento cu e chispa entre nan ta uno puramente fisico y ta busca un escape di e hechizo mental.
E cancion ta wordo presenta cu su video cual a keda den man di Cocolishi Studios. MTCHLL hunto cu un tremendo team cu ta consisti di Brittney y Pierre Koolman y Chelsea Peterson a hinca e concepto den otro. Den un tempo record a logra realisa un production visual cu ta rico den color y mistica.
E intencion cu e video ta pa illustra un escena autentico Arubano cu tokenan moderno, a zorg pa uza mas elementonan crioyo posibel y a dun’e un storyline interesante y humoristico. Trigger ta e prome cancion cu MTCHLL ta lansa for di su propio portfolio como compositor.
E ta un di varios tema cu ta fruto di un colaboracion cu e producer talentoso Arubano Karixon kende tambe a keda encarga di e mixing y mastering di e cancion. Asina por spera mucho mas di MTCHLL den e genero urbano y cantando den diferente lenguahe manera Ingles, Spaño y nos dushi Papiamento/u.


text:
ORANJESTAD – Den un discurso nacional diahuebs anochi Premier Evelyn Wever-Croes a elabora riba e negosacionnan cu Hulanda. Den dos palabra: decepcion y oportunidad nobo. Premier Wever-Croes a splica cu momento cu e crisis a dal Aruba, Hulanda tabata dispuesto pa presta Aruba placa, pero a pone condicionnan hopi dificil. Aruba a acepta tur condicion, y a cumpli cu tur. Un di nan tabata cu mester corta 35 miyon florin den cuido medico, hustamente memey di e pandemia. Aruba asina mes a cumpli cu e condicion aki tambe, pa por a haya e fiansanan di Hulanda. Nan a parti e fiansa den tranche, y a paga tranche 1 y 2.
Tranche 3: 204 miyon pa juli, augustus y september
CAFT a duna conseho positivo pa Hulanda presta Aruba tranche 3 di 204 miyon florin pa 3 luna, juli, augustus y september. Esaki ta remarcable, pasobra pa CAFT duna Aruba un conseho positivo memey di e crisis, ta un logro hopi grandi. Pa sorpresa di Aruba, algun dia prome cu e deadline, Hulanda a presenta Aruba cu 218 pagina na condicionnan nobo, y dos rijkswet nobo. Aruba e ora a cuminsa negocia cu Hulanda. E negosacionnan pa e 3e tranche tabata dificil, semper cu respet mutuo, pero Hulanda no kier a cambia mucho.
Aruba a haya otro sorpresa fin di siman pasa, cu Hulanda a cambia e condicionnan atrobe, na ultimo momento. Premier Wever-Croes a referi na e hecho cu awor Hulanda ta cambia e 3e tranche di 204 miyon pa 3 luna, den 204 miyon pa 5 luna. Esaki ta crea un problema di likides nobo di 130 pa 140 miyon florin, net awor memey di e crisis di Covid.
Esey a pone cu Gobierno a wordo forsa pa bay busca financiamento, y por a constata cu tin interes riba Mercado financiero pa presta Aruba placa. E trabounan ta wordo formalisa awor, mientras cu ta keda cu Hulanda na mesa, y ta spera di convense Hulanda pa negocia na un forma mas husto. Esaki ta un bon noticia, pasobra e ta mustra bo cu e confiansa den Aruba riba mercado financiero, ta bolbiendo. Aruba SEMPER a paga su debenan, y na tempo, y e bon nomber ey a cuminsa yuda nos bek.
Reforma
Mes momento Aruba ta cuminsa ehecuta e plan di reforma, e masterplan “Reposicionando rumbo di nos pais”, cu a wordo traha pa 250 profesional local. Gobierno a apunta un stuurgroep di implementacion y nan lo cuminsa traha riba e 5 punto cu ta wordo considera e aceleradornan, cu ta: eliminacion di burocracia y red tape, revision di leynan laboral, reforma di nos sistema di impuesto pa uno mas husto, digitalisacion di procesonan den gobierno y ampliacion di nos capacidad di traha y cambia ley. Una bes cu atende cu e aceleradornan aki, e demas reformanan lo bay mucho mas lihe, y Aruba lo logra nos meta mas lihe. Y si Hulanda kier yuda nos den esaki, nan ta mas cu bon bini pa yuda nos, pero e ta NOS plan y NOS ta ehecut’e.
“Pasobra e pais aki ta di NOS, y ta NOS mester saca e pais padilanti. Tur esnan cu kier yuda nos, ta bon bini. Pero esnan cu kier kibra nos, mester keda leu. Pasobra nos tin un meta: ARUBA MESTER PROGRESA”, tabata palabranan di Premier Evelyn Wever-Croes.


text:
Featured article
2 hours ago
This is where the featured article excerpt will display.
Maggy’s ta lansa su servicio di Online Shopping net na tempo pa Valentine’s Day
February 6 2019
Desde 1955, Maggy’s a sa di enfoca pa ofrece e miho calidad, servicio y productonan di beyesa riba nos isla. Awor net na tempo pa Valentine’s Day, Maggy’s ta contento di por anuncia e lansamento oficial di e servicio di Online Shopping. Bo tin e oportunidad pa haci bo pedido Online y busca esaki na tienda, of pidi pa e servicio di Cupid Delivery Service.
✕


text: KRALENDIJK – Entidat públiko durante 2019 a atministrá 83.5 mion dòler na gastu. Esaki tabata loke diputado di finansa Elvis Tjin Asjoe a menshoná den reunion di Konseho Insular resientemente. “Meskos ku nos a hasi korekshon di gastu di proyektonan di 8.4 mion dòler na e parti di entrada, e parti di gastu nos mester hasi un korekshon di e entradanan ku nos a risibí komo ‘bijzondere uitkering’. Si ekskluí 8.4 mion dòler di gastunan ku a usa pa ehekutá e proyektonan di kontribushon tékniko di 32.6 mion dòler, ku ta representá e korekshon di entradanan, ku a risibí pa ehekutá e proyektonan di kontribushon finansiero spesial, esta e ‘bijzondere uitrekening, ta sobra un montante di 42.5 mion dòler, ku a atministrá di e siguiente forma. A paga 19.6 mion dòler na salario, 9 tòn na kònsùltant, 1.2 mion dòler na gastunan di elektrisidat i kombustibel. 9.1 mion dòler (17,5-8.4 BU) na gastunan operashonal, 2 tòn na impuesto, 9,5 mion dòler na gastunan atministrativo di amortisashon,” diputado Tjin Asjoe a bisa.


text:
Diaranson anochi duranto “Toque de Queda” polisnan den Caya G.F. Betico Croes a tuma nota di un persona riba caya, mesora a pare y detene. Van di C.E.A. a bini na e sitio y a transporta e persona pa warda di polis unda e lo ricibi su boet pa viola “TdQ”.
0 thoughts on “Riba Caya G.F. Betico Croes polis a detene un persona riba caya dilanti su cas durante “TdQ” tegenover di Jossy Motors”
-
Ta ken e mata of atraca pe wordo trata asina como un criminal? e djis tiki aire e kier a tuma, pa baha stress a denuncie pa mensa pa contamina e aire? ban ta serio. trato asina ta peor so e lo bira, mientras e ministernan mes ta den cierto lugar goza di aire jacuzzi y pisina. unda e lema di df watty vos a keda? Polis bo amigo. Boso ta corda e video ey?


text:
Conhuntamente cu Minister di Salubridad, Dangui Oduber, Prome Minister Evelyn Wever-Croes den conferencia di prensa di Gobierno di Aruba, a elabora riba e tema di COVID-19. E E tema aki tin e preocupacion di Gobierno di Aruba y tin tambe e atención completo y constante di Gobierno di Aruba.
Gobierno di Aruba a eleva e nivel di preparacion pa Corona Virus na un nivel di crisis y ta awo den man di Gobierno. Prome Minister a enfatisa cu esaki no ta pasobra cu tin caso di Corona Virus na Aruba sino pa asina Gobierno por prepara miho posibel como tambe pa sigura cu tin fondonan disponibel di e fondo di crisis pa asina atende cu esaki.
Prome Minister a anuncia cu Gabinete Wever-Croes lo introduci un ‘economic and innovation stimulus package’ pa absorve e efectonan economico di Corona Virus. Gobierno di Aruba ta trahando riba 3 plan di contingencia:
SALUBRIDAD: Esaki ta na encargo di Prome Minister y Minister di Salubridad. Gobierno di Aruba a eleva e nivel di preparacion pa Corona Virus na un nivel di crisis pa asina Gobierno por prepara miho posibel como tambe pa sigura cu tin fondonan disponibel di e fondo di crisis cu Gobierno a establece na 2018, pa asina atende cu esaki.
TURISMO: E plan di contigencia aki ta pa compensa den caso si nota un caida di turismo. ATA, APA y AAA, dirigi pa Minister di Salubridad, ta trahando riba diferente scenario y e plan di contigencia pa atende cu e eventualidad si nota cu e cantidad di bishitante baha. ATA tin un fondo di emergencia pa cu esaki.
ECONOMICO: E plan di contigencia aki ta cay directamente bou di Minister President, Evelyn Wever-Croes. Si cantidad di turismo baha, esaki por tambe afecta nos economia, hustamente na momento crucial na unda cu Gobierno ta purbando pa rebiba nos economia. Riba proposicion di Prome Minister, Conseho di Minister a tuma e decision diabierna ultimo pa pone mas atencion den inversionnan economico y bin cu e “Economic and Innovation Stimulus Package”. Gobierno kier ofrece ayudo na empresanan chikito y mediano y empleadonan cu haya nan mes den problema financiero door di Corona Virus. E prome fase lo ta pa acelera e solicitudnan di inversionnan cu ya a wordo entrega sin cu e burocracia ta un obstaculo.
Gobierno ta spera asina cu por mantene economia ta draai, particularmente pa sigui duna trabou na esnan cu ta perde trabou. Tambe Gobierno lo establece un fondo economico y di innovacion pa apoya financieramente e empresanan. E cantidad cu lo inverti den e fondo aki ta depende di varios factor. Importante ta pa Presupuesto 2020 cu pronto lo wordo trata den Parlamento, wordo aproba.
Banda di esaki, Gobierno ta solicitando fondonan di organisacionnan internacional cu ta pone fondonan disponibel pa situacionnan asina. Cu e fondo aki y e plan di emergenia cu actualmente ta wordo traha riba dje, Aruba lo ta un di e prome paisnan miho prepara den nos region den e area aki. Esaki ta posibel danki na e hecho cu pa prome biaha den hopi aña, Aruba tin un surplus den nos presuesto.


text:
Diamars tabata un dia hopi druk den parlamento cu e tratamento supletorio, ademas di e presion pa keda cla na tempo.
Algo cu sigur a hala atencion tabata e momento cu Miguel Mansur a bisa cu e tin un cariño special pa Minister Xiomara Maduro y cu e lo kier dun’e un brasa. Riba esaki e mandatario a indica cu e ta un hende cu masha hopi amor den su curason pa tur hende. Si e no tin e, e lo no por haci e trabou aki. E ta haci su trabou den parlamento cu hopi amor, pero cu caracter. Ta algo necesario.
Pero si parlamentario Miguel Mansur kier duna amor, e mandatario ta conseh’e cu e miho manera cu e por haci ta di respeta, papia nechi, haci bo trabou nechi y mustra su amor pa Aruba. Eynan e mester mustra su amor.
Y sigur, Maduro lo acepta e brasa, masha trankil. E no ta wak kico lo ta por ta e problema.


text:
E aña aki Fundacion Pro Lechi Mama ta cumpli 20 aña di existencia. En conexion cu e gran celebracion aki e fundacion ta organisando un ‘breastfeeding masterclass’ pa futuro mamanan y mamanan recien na unda lo duna informacion detaya y amplio tocante e periodo di lactancia materno y con por maneha e proceso aki di manera optimal.
Carol Kock, presidente Fundacion Pro Lechi Mama a indica cu e aña aki Fundacion Por Lechi Mama ta cumpli 20 aña di existencia y nos ta celebrando esey aceptando e concepto di masterclass. Den e masterclass aki tur futuro mama y mamanan recien den un solo mainta lo haya tur e conocemento necesario cu nan tin mester pa haci e periodo di lactancia uno exitoso.
“Pakico un masterclass? Na Aruba Pro Lechi Mama ta master riba tereno di lechi materno. Pro Lechi Mama tin un trayectorio di 20 aña brindando informacion y sosteniendo tur mama cu kier y a scoge pa duna nan yiu pecho”, Kock a expresa.
El a subraya tambe cu den cifranan nan por a nota cu desde cu Fundacion Pro Lechi Mama ta activo na Aruba e cifranan di lechi materno a casi triplica, pero mas cu esey, nan tin dos experto como instructor e instructornan den e masterclass aki.
“Nos a diseña e masterclass aki di tal manera cu tur esunnan presente lo sinti nan mes empodera cu e conocemento nobo cu nan lo haya y p’esey e titulo Empower your Breastfeeding Journey”, el a remarca.
Kock a subraya cu durante e masterclass lo pone atencion tambe ariba e ley di lactancia materno. Fundacion Pro Lechi Mama mes a pusha pa e ley aki a drenta na vigor y e ley ta existi pa 15 aña caba na Aruba. Sinembargo, Kock a comenta, cu nan ta ripara cu ainda tin hopi confusion rond di con pa aplica e ley aki tanto den e parti di e doño di trabou como e trahado.
El a splica cu e ley no ta intencional pa duna e mama mas ora liber ni tampoco pa perhudica e trabou. E ley ta pa duna e mama cu ta dunando pecho e oportunidad pa interumpi su trabou y tuma pauzenan cortico cada dos of tres ora pa e por duna pecho of pomp. Si e mama no haya e oportunidad aki, e produccion di lechi ta bay atras y e mama por bira malo. “Nos lo splica precies con pa tuma e descansonan pa beneficio di e mama y di e baby sin perhudica e trabou”, el a agrega.
E breastfeeding masterclass lo tuma luga diasabra awo dia 3 di september di 8or di mainta te 12or di merdia. E tin un 75 florin pa persona of si e mama trece un acompañante e ta prijs ta bira 100 florin. Pa mas informacion por subi riba e pagina di Facebook di Fundacion Por Lechi Mama.
Minouche Lopez, experto den lactancia materno un di e oradornan di e masterclass, a splica cu e tema cu e ta bay papia mas riba dje durante e masterclass ta kico ta lechi pecho. Tur hende sa cu e ta blanco y e tin cu sali di e pecho, Lopez a enfatisa, pero tin full un trayectorio su tras. Con e proceso ta bay, con e ta wordo traha, kico mester tene cuenta cune, ki posicionnan mester pone e baby, ki otro opcionnan tin, kico ta alimentacion terapeutico, otro manera pa duna boter y asina tin hopi otro aspecto cu e mama ta haya cune durante e proceso di duna pecho.
“Ora cu bo ta lesa di e tema, bo ta bisa waw, eigenlijk mi no sa nada y bo ta sigui lesa pa bo siña mas. Den e les ki nos ta purba enfoca riba tur e parti cu tin di haber cu duna lechi pecho pa duna e mamanan un bon base pa nan mes por duna nan yiu pecho”, el a remarca.
Durante e masterclass lo papia tambe tocante e retonan cu e mama por haya ora cu bo ta duna lechi pecho. Tambe lo toca e tema di mastitis. Segun Lopez ta indica hopi biaha nan ta tende cu ora un mama ta duna pecho e pechonan ta yena hopi, e ta haya dolor, e kliernan ta pega y esey por bira un infeccion y hasta un absceso. Durante e les nan lo splica con ta reacciona y soluciona tip di retonan aki.
Con bo sa cu e baby ta haya suficiente lechi, kico ta e señalnan pa bo sa ki ora e baby tin hamber, entre otro. Tur esey y mucho mas lo wordo cubri durante e masterclass aki.
Tin e parti emocional tambe ora cu un mama ta duna pecho, e hecho cu prome e mama tabata un persona independiente, trahando y diripiente aworaki un persona ta depende di dje pa por sobrevivi. E tema con pa atende cu tur e situacion emocional ta wordo duna door di Laura Tromp, orador invita for di Hulanda”.
“Nos tur sa cu lechi pecho ta natural, pero e no ta bay automaticamente y e tin hopi mas envolvi den dje den e parti emocional tambe, cu alabes tin un influencia riba e produccion di lechi”, el a agrega.
Pa loke ta trata e tema di alimentacion y cuido durante embaraso y durante e proceso di duna lechi pecho, Lopez a destaca cu en berdad nan ta na altura cu tin un grupo cu ta haci uso di alcohol durante nan embaraso of durante e tempo cu nan ta duna pecho, durante e masterclass Lopes a indica, nan lo splica e parti di con pa combina un tiki alcohol cu lechi pecho. Na mesun momento el a menciona cu uso di droga naturalmente nunca ta bon y nan ta apoya esey, pero lastimamente e ta algo cu nan ta na altura cu ta tuma luga.
Loke ta alimentacion durante bo embaraso, Lopez a subraya cu eigenlijk un mama mester alimenta su mes bon, pero e baby ta bon den e bariga. Ta importante si pa semper un mama come balansa y durante cu e ta duna pecho e mester di 500 caloria extra.
“Nos sa cu ora un mama no ta alimenta su mes bon, si e no ta bebe bon e tin efecto riba e produccion di lechi. Den principio e mama mag di come y bebe tur locual cu e kier, pero tur cos cu ta di mas no ta bon”, el a finalisa.
Den e conferencia, Ana Maria Ramirez Brand Manager Pampers Aruba tambe tabata presente como un di a sponsornan pa e evento aki. “Di parti di Pampers no ta sumamente contento y agradecido na Fundacion Por Lechi Mama pa ta parti di e tremendo evento aki. Nos ta comparti e vision di Fundacion Pro Lechi Mama cu mayornan informa ta mayornan empodera pa por tuma miho decisionnan pa nan baby y nan famia”, Ramirez a expresa.
El a destaca cu nan ta aplaudi e fundacion cu pa 20 aña a asisti mayornan nobo den un periodo cu hopi cambio y di parti di pampers y su distribuidor nan ta regalando un entrada pa dos adulto pa e masterclass diasabra awo. Pa participa mester subi riba e pagina di Facebook di Compra y nomina un mama of un mayor pa asisti na e masterclass aki.


text:
WILLEMSTAD – 30 di sèptèmber 2019 – Riba promé di òktober 2019, Ofisina di Turismo di Kòrsou (CTB) ta selebrá 30 aña di servisio. CTB su mishon ta pa promové Kòrsou komo un destinashon ideal pa plaser i pa hasi negoshi, segurando di e manera ei benefisio sostenibel pa nos pais. CTB su focus tur dia di nobo ta pa huntu ku partnernan lokal i tambe esnan internashonal oumentá presensia di Kòrsou den tur merkado importante, esnan nobo i tambe merkadonan ku lo por surgi.
Un bista riba pasado
Na 1915 a funda Curaçao Association ku tabata enkargá ku promoshon di Kòrsou. Despues di algun aña a pasa e responsabilidat aki pa Kámara di Komersio i Industria. For di 1945 te 1948 a apuntá un representante na New York ku tabata raportá na Kámara di Komersio i Industria riba desaroyonan turístiko di Kòrsou den eksterior. Na momentu ku Gobièrnu di Kòrsou a tuma e tarea di promoshon turístiko for di Kámara di Komersio i Industria a lanta Curaçao Tourism Commission (CTC). Na aña 1955 Curaçao Tourist Bureau a remplasá CTC. Curaçao Tourist Bureau a habri un ofisina na Caracas, Venezuela na 1982 i na Rotterdam, Hulanda na aña 1984. Na 1989 a funda Curaçao Tourism Development Foundation (CTDF). Na 2003 CTDF a kuminsá usa e nòmber Curaçao Tourist Board (CTB). Awendia banda di e ofisina na Kòrsou, CTB tin tambe ofisina na Merka i Hulanda i representante na Colombia, Brazil i Alemania.
Plannan pa Futuro
Kòrsou tin hopi atributo atraktivo inkluyendo nos playanan, kultura riku i nos hendenan amabel ku ta hasi posibel pa nos ofresé un produkto variá i interesante na nos bishitantenan. Komo e lider den turismo na Kòrsou, CTB lo kontinuá ku bista fihá riba futuro, aplikando ideanan inovativo i analisando kada oportunidat ku presentá na benefisio di nos dushi pais Kòrsou. CTB ta gradisí tur partner den turismo i komunidat kompletu pa nan aporte duná durante e añanan tras di lomba. Ban sigui traha huntu pa logra kresementu sostenibel pa nos pais.


text:
Boto ku ta fangu karko ilegal
Durante di djaweps marduga, Rescue and Coordination Center, RCC a detektá un boto sospechoso na parti suit di Bonaire. E tim di Wardakosta, Polis i Konklijke Marechaussee a keda dirigí pa RCC den direkshon di e sitio kaminda e boto tabata. Na momentu ku a kontrolá riba e boto aki, a bin enkontrá tres (3) hòmber ku karkó di fangu ilegal. E boto a keda guiá pa outoridatnan pa e pir di Kralendijk pa un kòntròl mas ekstenso a bordo. E tres personanan a keda detené i e kapitan a risibí un multa pa motibu ku su dokumentonan no tabata na òrdu. E karkónan a keda konfiská.


text:
ORANJESTAD,Aruba
Aruba Tourism Authority ta reconoce e necesidad di semper ta un stap pa dilanti pa Aruba permanece competitivo riba mercado internacional. Y pa e motibo aki Aruba Tourism Authority a tuma e iniciativa pa bin cu un programa di certificacion pa negoshinan.
KICO TA ARUBA QUALITY SEAL – AQS?
E programa di Aruba Quality Seal ta diseña pa promove y midi calidad di producto y servicio di negoshinan, cu e meta pa esnan cu ta participa/certifica por sigui satisface y surpasa expectativa di consumidornan.
A.T.A. ta confia cu Aruba Quality Seal lo bira un herment di desaroyo den negoshi y asina establece y yuda mehora e nivel di profesionalismo y standard den nos industria turistico. E compania QESH services, certifica na Aruba pa mas cu 25 aña, a percura pa ehecuta e proyecto piloto aki y a opera tambe como consehero pa asina sigura cu e proyecto ta uno integro y productivo.
Durante e fase di investigacion y coleccion di data pa asina crea e programa aki, mas cu 12 otro programa internacional a wordo evalua. Diferente dialogo cu expertonan y participantenan potencial a tuma luga pa asina desaroya un lista di criteria cu ta aplicabel pa Aruba Quality Seal, cual criteria ta uza pa haci chekeo na diferente negoshi.
Den e fase piloto, 14 compania di sectornan di retail, restaurant y actividadnan a participa, cual tawatin un duracion di 10 luna.
Aunke cu e enfoke di e programa pa awo lo tawata riba restaurant, actividad y retail, den futuro lo añadi mas sector. Ademas, Aruba Quality Seal ta conta cu un plataforma online/digital pa facilita e proceso como tambe pa inicia e auditoria unda ta haci’e mas facil pa registra, participa y ricibi guia.
KICO TA BENEFICIO DI E PROGRAMA PA NEGOSHINAN?
Algun di e beneficio pa e negoshinan cu ta completa y obtene e certification ta entre otro cu e clientenan ta mas satisfecho cu e servicio cu nan ta ricibi – nan tin mas confiansa den e negoshi- basa riba e hecho cu nan operacion tin un cierto “standard” y complaince pa cu esaki. Ademas e negoshinan por mira un incremento den nan ingreso y mas stabilidad como tambe e moral di e empleado ta aumenta.
Un programa internacional di e estilo aki normalmente ta hopi costoso. Sinembargo, A.T.A. a subsidia un porcion grandi di e formulacion y creacion/adaptacion di e programa pa e negoshinan. Ademas di mantene e gastonan abao, A.T.A. ta brinda un incentivo unda cu e companianan cu pasa e programa ta ricibi un descuento.
AQS lo promociona e companianan cu wordo certifica riba diferente plataforma pa asina añadi balor na e programa. Esaki ta djis algun di e beneficionan cu e participantenan por spera ora di participa den e Aruba Quality Seal.
CERTIFICADONAN DI E PROYECTO PILOTO
Durante un anochi hopi ameno, e siguiente participantenan di e proyecto piloto a completa y ricibi nan certificacion:
Restaurantnan cu a wordo certifica ta: Que Pasa – Gianni’s & Azia – Westdeck – One Happy Bowl.
Tiendanan certifica: Cosecha – Aruba Aloe – Maggy’s Store – Rage Silver
Operador di tour certifica: Clear Kayak – Red Sail Sport – Fofoti – Kinikini – Balashi Brewery Tour
Durante su discurso, Ronella Tjin Asjoe-Croes a laga sa cu: “Adicionalmente di e programa di certificacion Aruba Quality Seal, A.T.A. como e ‘Destination Marketing and Management Organization’ di Aruba ta orguyoso di por conta tambe cu e dos programanan importante dirigi riba nivel di servicio cu ta e programa di Happy Information Officers (HIO) y e Aruba Certification Program (ACP), ambos cual ta resorta bou di Aruba Excellence Foundation.”
“Tur esaki ta instrumentonan cu ta contribui na un experiencia cualitativo di nos destinacion, cual sigur ta loke nos ta desea pa un desaroyo di turismo sostenibel” asina Tjin Asjoe-Croes – CEO di Aruba Tourism Authority a añadi.
Palabranan di gradicimento ta bay na tur esnan cu a coopera pa e programa aki a bira un realidad. Tambe ta urgi ademas companianan na Aruba pa join e programa di Aruba Quality Seal, unda por medio di bo participacion por pone enfoke riba calidad, dedicacion y servicio pa bo clientenan y Aruba henter. Pa mas information por bishita nos website www.aqs.aw.


text:
Di kon elekshon na Merka ta riba un djamars?
Merka ta bai selebrá elekshon riba un djamars, ku ta un dia di trabou den novèmber pa motibu di un lei ku nan a traha, tempu ku ainda Merka tabata un pais di agrikultura. Na 1845 tur hende tabata move den garoshi halá pa kabainan of riba kabai i ta solamente hende blanku tabata por a vota. Den e aña ei Kongreso na Merka a disidí pa uniformá e kalènder elektoral i stablesé esaki riba un dia despues di e promé djaluna den novèmber. Riba e dia ei tabata kaba di kosechá i ainda e klima tabata pèrmití bon kondishon di wer. Ademas di e manera ei kier a evitá ku e dia di votashon, ta a kai pareu ku e seramentu di kuenta mensual di komersiantenan. Òf ku e dia di votashon ta kai riba mesun di ku e fiesta di Tur Santu di e katólikonan.
Den e Merka di e tempu ei di kunuku i agrikultura, mayoria di e siudadanonan mester a hasi un biahe largu pa bai vota na e sede di e kondadonan. Transporte tabat bai poko poko den garoshi òf riba kabai. Esei a pone ku tabata imposibel pa por a eligí djaluna komo dia di elekshon, ya ku den e kaso ei hopi hende lo mester a kuminsá e trayekto di biahe pa bai vota riba djadumingu. Pero djadumingu no por a kuminsá biaha debí ku dia di iglesia i orashon pa kristiannan.
Si a pone votashon riba djasabra, lo a saka hudiunan for di elekshon, ya ku hudiunan ta selebrá nan sabat riba djasabra. Awendia, 171 aña despues, Estadonan Uní di Merka, ta sigui vota riba djamars, maske kon difísil esei por resultá pa e hendenan bai urna riba un dia nòrmal di trabou.


text:
WILLEMSTAD – 10 di mart 2015 – Kòrsou por mira bèk riba un eksitoso partisipashon na e feria di biahe di mas grandi na mundu, ITB (Internationale Tourismus-Börse Berlin). ITB ta risibí anualmente mas di 110.000 bishitante; esaki ta hasié un di e plataformanan empresarial mas importante brindando ofertanan turístiko pa destinashonnan rònt mundu.
Un biaha mas por bisa ku e representantenan di Kòrsou a sa di brinda bishitantenan na e stènt un ñapa di loke Kòrsou ta ofresé komo destinashon turístiko. Riba e promé dia, representantenan di CTB i miembronan di prensa a sosialisá durante un evento eksklusivo kaminda ku nan tabatin e oportunidat di disfrutá di algu di bebe i kome for di e ‘kushina krioyo’ di Kòrsou.Ademas di esaki a ofresé miembronan di prensa un espasio eksklusivo na unda nan por a relahá den un ambiente karibense i disfrutá di pasaboka krioyo i algu di bebe. Esnan ku tabata deseá por a hasi uso di e oportunidat tambe pa karga nan telefon selular òf kualkier otro unidat mobil, ya asina por a sigui duna kobertura na ITB. Durante di e feria a brinda miembronan di prensa akseso eksklusivo na Kòrsou su ‘Media database’ nobo ku lo keda lansá pa e merkado aleman despues di ITB. E banko di dato aki a wòrdu diseñá komo un hèrmènt útil spesialmente pa profeshonalnan den media ku teksto i tambe imágennan di Kòrsou ku nan lo por usa ora di promové nos isla komo destinashon den Karibe. E banko di dato ta duna posibilidat pa download e kontenido i tambe pa buska informashon hasiendo uso di algun filter di búskeda práktiko. Di e manera aki e miembronan di prensa tin un fuente kargá ku informashon di Kòrsou na nan disposishon.
CTB i su partnernan a tene tambe durante di e feria diferente reunion kaminda a estrechá lasonan empresarial. E merkado europeo ta kresiendo riba un base struktural i ta un merkado di sumo importansia pa nos isla. Na 2014 Kòrsou a risibí mas di 180.000 bishitante for di Europa.


text:
Un sabor amargo ta locual el a sinti ora el a yega den area di parkeo den vecindario di ex Tivoli, caminda el a staciona su auto, pa despues di trabou bin topa cu su vehiculo cu glas kibra.
E sucedido a pasa riba diadomingo algo pasa di 9:24 PM. Ta trata di un Toyota yaris color shinishi ( A-48170 ). E doño di e vehiculo a caba di sali for di trabou den vecindario y bin encontra cu e situacion lamentabel aki. Mas sigur lo a intenta di horta den e auto pero mucho cos e no lo por a haya pasobra segun e doño no tatabata tin nada di balor den e vehiculo.
Polis a presenta y tuma tur datos di e sucedido.


text:
Tokante BES(t) 4 kids
Mehorashon di e alohamentu
Un inventarisashon a tuma lugá na tur tres isla pa mehorá e alohamentu di akohida pa mucha i fasilidatnan despues di skol i a base di esaki a establesé un plan di alohamentu. E meta ta ku kada alohamentu di tur organisashon ku ta ofresé akohida di mucha òf fasilidatnan despues di skol ta di bon kalidat i seif. Alohamentu tin tur atenshon pero ta keda un reto riba e islanan. A stipulá e reglanan den ordenansa insular i den futuro lo fiha esaki den lei.


text:
Banconan Central mayor a uni hunto pa explota si na mester lansa monedanan digital mientras uzo di cash ta disminui y mas persona ta cambia pa metodonan di pago digital.
E grupo di estudio ta conforma pa Banco Central Europeo, Banco di Hapon, Banco di Canada, Banco di Inglatera, Riksbank Sueco y Banco Nacional Suiso.
Nan a bisa den un declaracion ayera cu nan lo evalua e caso potencial pa moneda digital den nan hurisdiccion. E banco central Sueco ya a studia e asunto pa varios a├▒a y a comisiona un proyecto piloto mientras uzo di cash ta disminui den e pais aki. Ainda no a tuma ningun decision.
Cryptomonedanan existente, manera Bitcoin, no ta bon pa paga pa cosnan pasobra nan balor por varia demasiado. Facebook a sostene e proyecto Libra pa un asina-yama ÔÇśstablecoinÔÇÖ, un moneda digital vincula na monedanan existente. Varios partner mayor manera Visa, MasterCard, PayPal y eBay a bandona e asociacion cu a set up pa supervisa Libra mientras e ta enfrenta resistencia di autoridadnan regulatorio.
E grupo lo evalua problemanan tecnico y comparti conocemento riba tecnologia vanguardista. E lo ta co- presidencia pa Benoit Coeure, un ex- oficial top di ECB, y Jon Cunliffe, gobernador interino di Banco di Inglatera.


text:
Children’s Medical Center ta enfatisá e importansia di un aserkamentu integrá di kuido kaminda ta atende ku e nesesidatnan sikológiko, sosial i desaroyo di e mucha banda di tratamentu médiko.
Miembronan di e tim ta inkluí pediatra, spesialistanan pediátriko, siruganonan pediátriko, enfermeranan neonatal i pediátriko, un guia edukashonal pa mucha, patólogo di lenga, farmaseútiko i respiratorio pedriátiko i fisioterapista. Nos terapista ta asistí den guia di e mucha durante pintamentu i wega edukashonal pa stimulá e desaroyo i proseso di rekuperashon di e mucha.
E ambiente den Children’s Medical Center ta diseñá ku mucha i nan famia na mente i nos ta hasi tur lokual ta den nos poder pa akomodá e mayornan.
Dependé e nesesidat, nos tin kambernan privá i semi-privá.
Spesialistanan sertifiká di mucha ta sòru pa aktividatnan pa satisfasé e nesesidat sikológiko i sosial di muchanan ku ta hospitalisá. Weganan médiko ku supervishon ta prepará e muchanan pa tèst, prosedura i sirugia i alabes ta redusí nan strès. Spesialistanan di mucha por drenta sala di operashon ku e mucha pa kita e miedu ku e ta sinti. A petishon, por duna mayornan un rekorido di e Children’s Medical Center promé ku hospitalisashon.
Na Curaçao Medical Center ta krea un ambiente konfortabel pa e mucha i tambe ta yuda e yu ku su hùiswèrk; e sentro médiko pa mucha tin hopi rekurso balioso pa mayornan, pashèntnan i famia.
Presensia di mayor na nos Unidat di Kuido Intensivo (NICU) i departamentu di High Care (HC).
E departamentonan di NICU i HC ta kere kompletamente den e ideologia di famia ku ta sumamente importante. Mayornan tambe ta forma parti di e proseso di rekuperashon, p’esei e departamentonan aki tuma e desishon pa ekstendé e orario di bishita. E orario nobo ta bira di 9am – 2pm i 3pm-7pm.
Instrukshonnan durante orario di bishitá:
- Orarionan diario di bishitá: 9am – 2pm i 3pm – 7pm
- Den kaso ku un bebi ta hopi malu, ta posibel pa hasi ahuste den e orario, si deliberá esaki ku hefe di e departamento.
- Wela i opa por hasi bishita un bes pa siman huntu ku un di e mayornan. Por hasi eksepshon si e mayornan ta menor di edat, malu,mama soltero òf si ta un bebi ku atmishon di término largu òf si e bebi tin un mal prognóstiko.
- Ta permití mucha solamente despues di deliberashon ku e departamento. Esaki ta prevení infekshon.
- Purba di limitá e fluho di bishita mas tantu posibel durante di dia.
- Ta permití un máksimo di dos (2) bishitante na mes momentu.
Tene na kuenta ku e instrukshonnan aki pa prevení infekshon:
- No bini ku uña largu, uña artifisial, rushi na uña òf asesorio/joya.
- No bini ku blusa manga largu (mester ta manga kòrtiku i/òf e blusa mester ta hisá te na bo èlebog). Mayornan ku ke tin kontakto físiko “skin to skin” ku e beibi, mester bisti un blusa ku por habri dilanti.
- Mayornan ku síntoma di grip (COVID) no ta pèrmití pa bishitá.
- Mester desinfektá telefòn/kámara si bo mester di esaki pa saka portrèt.
- Ta prohibí pa hasi uso di telefòn. Por usa esaki solamente pa saka portrèt.
- Mester laba i desinfektá man den e área di isolashon promé ku drenta paden, konforme regla.
- Sigui tur instrukshon di higiena, promé ku bai serka e yu. No ta na nodi pa bisti lantera òf hanskun.
- Si bo ta bishitá un persona malu den hòspital òf otro kaminda ku no ta departamentu di maternidat, mester pasa promé na e departamento di NICU/HC.
Preparando bo Yu pa Sirugia
Un mucha por eksperiensiá un prosedura kirúrgiko i hospitalisashon komo algu spantoso. Nos ta spera ku bo ta haña e informashon aki útil den preparashon di bo yu pa sirugia.
Tratamentu i Kondishonnan
- Kardiologia (no invasivo)
- Kuido krítiko
- Medisina di emergensia
- Endokrinologia
- Gastroentrologia
- Hematologia
- Malesanan infektuoso
- Neonatologia
- Nefrologia
- Neurologia
- Neurosirugia
- Onkologia
- Oftomologia
- Ortopedia
- Patologia
- Sirugia plástiko
- Pulmonologia
- Radiologia
- Rehabilitashon
- Sirugia
Programa i Servisionan Pediátriko
- Kardiologia (no invasivo)
- Kuido Kritiko
- Medisina di Emergensia
- Endokrinologia
- Gastroentrologia
- Hematologia
- Malesanan Infektuoso
- Neonatologia
- Nefrologia
- Neurologia
- Neurosirugia
- Onkologia
- Oftomologia
- Ortopedia
- Patologia
- Sirugia Plástiko
- Pulmonologia
- Radiologia
- Rehabilitashon
- Sirugia
Kas di Ronald McDonald
E Kas di Ronald McDonald ta krea un kas leu for di kas pa famia di un mucha ku ta haña tratamentu na CMC.
Ta sumamente difisil pa tin un yu ku ta severamente malu. Famia di e muchanan aki regularmente ta keda konfrontá ku situashonnan di strès. Esaki no ta algu ku nan mester prosesá nan so. Ophetivo di Ronald McDonald House Charities Curaçao ta pa sostené famia di muchanan hopi malu, heridá òf hospitalisá, kaminda esaki ta posibel.
E chikitinnan ta dependiente i vulnerabel.
Na CMC nos ta kolaborá ku CliniClowns pasobra nos ta kere ku mucha mester keda mucha i tin e oportunidat pa hunga, apesar di nan sirkunstanshanan den hòspital. E alegria di CliniClowns i nan manera di interkambiá ku nos pashèntnan chikitu tin un efekto positivo riba nan desaroyo i rekuperashon. Pa medio di wega muchanan tambe ta haña e oportunidat pa prosesá nan emoshonnan. CliniClowns ta duna e mucha e distrakshon i dibertishon ku e mester durante su hospitalisashon.
Spesialista Pediatria
Patricia Philippi - Van Arkel - Pediatra
Ya pa mas di 20 aña Patricia Philippi ta traha riba departamento di mucha na Kòrsou; e promé dos aña komo pediatra den formashon i desde 2003 komo pediatra.
Patricia Philippi ta un pediatra allround ku eksperiensia den diferente spesialismo. E ta forma parti di e tim di pediatra ku ta brinda kuido na tur pashènt klíniko i poliklíniko i ku diariamente ta konsultá tokante e pashèntnan hospitalisá. Komo sentro di edukashon pa varios klínika na Hulanda i Belgika, e tim ta para kla pa brinda un klima di edukashon pa e médikonan i e spesialisashonan pa e enfermeronan.
For di dia ku CMC a habri su portanan na novèmber 2019, pediatra Philippi ta Service Line Chef di pedatria i e ta kombiná kuido di pashènt ku maneho di e departamento.
Lindy Janssen - Pediatra
Komo pediatra general, mi ta mira mucha di tur edat, di resien nasí te adolesente, ku varios problema. E diversidat aki ta hasi mi trabou esun di mas bunita na mundu!
Tambe mi ta spesífikamente enbolbí ku mucha ku ta sufri di diabétis i mi ta forma parti di e tim multidisiplinario pa mucha ku diabétis. Huntu ku un kolega pediatra, un enfermera pa diabétis pediátriko, un dietista i un sikólogo di mucha, nos ta purba guia e muchanan ku diabétis na Kòrsou mas mihó ku ta posibel.
Komo kordinadó di e departamento general di mucha, mi ta dediká na mantené e kalidat i seguridat di nos departamento. Semanalmente nos ta organisá seshonnan di edukashon i training pa dòkter i enfermeronan i nos tin konsulta regular ku entre otro apotekario, ginekólogo i dòkter di konsulto pa keda mehorá e kuido.
Shirley Lo-A-Njoe - Pediatra
For di aña 2006 Dr. Lo-A-Njoe ta trahando spesífikamente komo kardiólogo pediátriko. E la traha na St. Elisabeth Hospital for di 1985, promé komo studiante, despues durante su residensia den pedatria (95-97), komo Chef de Clinique/pedatria (2000-2003), kardiólogo pediatriko i pediatra (2006) i for di 2016 solamente komo kardiólogo pediátriko.
For di dia ku CMC a habri su portanan na novèmber 2019, e ta trahando komo kardiólogo pediátriko. Su trabou ta konsentrá riba malesanan innato di kurason for di e feto den barika di e mama te e adulto. E trabou aki ta keda realisá huntu ku pediatranan, ginekólogo i kardiólogonan di adulto na e islanan ku antes tabata forma Antias Nerlandesas.
Aparte di e trabou regular, dr. Lo-A-Njoe tin un interes spesial den kuido agudo. Pa e motibu ei dr. Lo-A-Njoe ta instruktor di Pediatric Advanced Life Support (PALS) pa e ‘American Heart Association’. Huntu ku koleganan e ta organisá konferenshanan internashonal tokante malesanan innato di kurason i konferenshanan tokante kuido sentralisá den famia pa RMHC na Kòrsou.
Huntu ku e universidat di Amsterdam i e poliklínika di Rendu Osler Weber dr Lo-A-Njoe ta partisipando den un investigashon (PhD) riba e tema Malesanan innato di kurason den Karibe.
Meindert Manshande - Pediatra
Dr. M.E. Manshande, MD, ta un pediatra general ku un interes amplio di pediatra i neonatologia, ku un focus spesial riba hematologia pediátriko i onkologia pediátriko. E la risibí su diplomanan na e universidatnan di Amsterdam i di Bruselas na Bèlgika. Durante su estudio e la kore stazje na Cape Town (Sur Afrika) i na Kòrsou. Na 2012 e la inisiá su karera komo hefe di residente di pediatra na St. Elisabeth Hospital na Kòrsou, kaminda e la fungi komo Hefe di e departamento pediátriko entre 2013 pa 2019. Aktualmente e ta focus riba trabounan klíniko, investigashon, inisiashon di konsultanan eksterno multidisiplinario i kordinadó pa kontakto ku otro paisnan. Dr. Manshande ta traha ku protokòl pa skrinen neonatal i malesa di sikkelcel i otro hemoglobinopatias i ta ko-outor di vários publikashon riba terenonan variando di e epidemianan di Chikungunya i Zika pa genétika klínika na Kòrsou.
Naijla Duque Monroy- Pediatriko-Neonatólogo
Dr. Duque Monroy ta hefe di e departamento di kuido intensivo neonatal i ta aktivamente enbolbí ku koleganan pediatriko durante konsultorionan ambulatorio. E la sigui su training na NICU.
Dr. Monroy tin un seritifikado komo dosente i trainer pa terapísta respiratorio i ta konsentrá riba maneho di respirashon serka esnan resien nasí. E sertifikado ta di Fundacion Universitaria Andina na Colombia. E tabata supervisor i trainer na Bogotá pa studiantenan médiko i residentenan di pedatria i ta un miembro di Active Epic Latino for di 2014.
Active Epic Latino ta un grupo global di NICU ku ta traha pa mehorá kalidat di kuido intensivo neonatal den latino-amerika. Kòrsou kontinuamente ta traha pa mehorá kalidat i optimalisá e proseso- i terapianan. Nos mishon na NICU di CMC ta pa kontinuamente traha riba mehorashon di kalidat pa brinda un mihó servisio i maneho di terapia pa nos muchanan na Kòrsou i den region.
Ginette Ecury - Pediatriko-Neonatólogo
Dr. Ginette Ecury-Goossen ta un pediatriko-neonatólogo ku a lanta na Kòrsou. E la sigui su training riba tereno di pedatria na Erasmus MC-Sophia na Rotterdam i a spesialisá den neonatalogia den e mesun hòspital. Na 2016 e la realisá su soño i a regresá Kòrsou i a kuminsa traha einan.
Komo un neonatólogo e ta spesialmente dediká na e NICU (Neonatal Intensive Care Unit), kaminda ta kuida e beibinan di mas chikitu i mas vulnerabel. Komo un pediatriko tambe e ta atendé ku muchanan mas grandi i adolesentenan. Huntu ku su koleganan e ta komprometé na mehorashon kontinuo di e kalidat i seguridat di tur mucha na Kòrsou.
Farah Bogels - Falix - Pediatriko-Neonatólogo
Farah A. Falix, MD, PhD, ta un pediatriko ku un supspesialisashon den malesanan di nir serka mucha. E ta sirbi tantu komo un pediatriko general komo un pediatriko nefrólogo. Komo pediatriko nefrólogo e ta diagnostiká, trata i monitoriá muchanan ku malesanan di nir i urológiko innato i atkerí, inkluso e tratamentu pa hipertenshon pediatriko.
Dr.Falix a optené tantu un doktorado den biologia médiko (1998) komo su titulo médiko (2002) na VUmc na Amsterdam. E la kombiná su spesialisashon pediatriko na AMC, Amsterdam ku un proyekto di research pa su PhD i a kompletá tur dos na 2012 i 2014.
Na 2013 e la hasi un residensia di 8 luna na e departamento di pedatria na SEHOS, kaminda e la enamorá di e isla i su hendenan. Den luna di mei 2017 e la kompletá e tres aña di supspesialisashon pedatria nefrologia eksitosamente. Despues mesora e la apliká i a keda aseptá pa e posishon di pediatriko/pediatriko nefrólogo na SEHOS.
Dr. Falix tambe ta e kordinadó di edukashon di e departamento di pedatria i ta miembro di e European Society of Pediatric Nephrology (ESPN), International Pediatric Nephrology Association, The Dutch Federation of Nephrology (NFN) i Dutch Federation of Pediatrics (NVK).


text:
Mas o ménos 2 aña promé ku 10-10-10 a disidí ku “mas pronto posibel despues di desmantelashon di Antia Hulandes lo introdusí un moneda nobo pa e union monetario Kòrsou i Sint Maarten”. E moneda a haña nòmber di florin Karibense (Caribbean guilder) i e abreviashon CMG (“C” pa Kòrsou i “M” pa Sint Maarten). Tambe lo a eliminá biyete di 25 pa un biyete di 20. Nuebe aña despues di desmantelashon no tin CMG i ketu bai ta usa moneda di un pais no-eksistente.
Banda di sigui usa moneda di Antia Hulandes, no tin ningun mekanismo pa harmonisá/kordiná sierto maneho makroekonómiko entre Kòrsou i Sint Maarten manera ta e kaso den tur union monetario eksistente na mundu. Ningun di e dos paisnan sa si nan ke keda aden òf ta bula for di e union. Kòrsou i Sint Maarten a bisa na aprel 2014 di lo bai studia si mester keda den e union monetario i/òf mester introdusí US dòlar of euro, pero na yüli 2015, riba mi pregunta, minister di Finansa ta bisa ku “un estudio riba e union monetario no ta un prioridat”. Nos ta den un matrimonio monetario pero kada ken ta kue su propio kaminda. Wak por ehèmpel e “groeistrategie” i bo ta kere sigur ku Kòrsou no ta den un union monetario.
E desishon pa forma un union monetario tabata deskabeyá, sin fundeshi ekonómiko. Mi a remarká esaki for di 2006 siendo e úniko mandatario ku a protestá. E manera ku ta atendé ku e tema kombiná ku tur e dramanan rònt di Banko Sentral no ta traha den nos bentaha komo pais i nos ambishon di ta un sentro finansiero stabil i konfiabel. Nos historia di posponé desishonnan klave a kosta nos karu. Esaki lo no ta un eksepshon.
Willemstad, Kòrsou


text:
Duana
Duana ta un servisio di gobièrnu enkargá ku ehekushon di e lei pa ku duana di un pais. Akinan por pensa riba lucha kontra kontrabandista i kobransa di derechi di Importashon.
Mishon[editá | editá fuente]
E metanan di un servisio di duana por ta lo siguiente:
- Fiskal: kobra derechi di importashon riba produktonan ku ta drenta e pais
- Seguridat: lucha kontra froude i kontrabanda(trafikashon di droga, arma i hende)
- Salú públiko: kontrolá e entrada di animal, alimento, produkto tóksiko, etc. Ku por peligrá bida di hende
- Estadístika: elaborá riba statistik di komersio eksterior
Tarea[editá | editá fuente]
E tareanan di duana por ta entre otro:
- Deklarashon di importashon i eksportashon
- Klar en i despachá merkansia
- Imposishon òf kargo di derechi di importashon i akseins
- Prosesá pagonan hasí
- Vigilá barkunan di merkansia
- Almasená merkansianan importá temporalmente
- Kontrolá maletanan na aeropuerto
- Kontrolá paketenan di pòst
- Duna seguridat na puerto


text:
ATA PRUEBA DI E ‘KWIJTSCHELDING’ DI 60.5 MIYON DI SVB
STA. CRUZ — ‘Nos ta mi custumber pa reacciona riba parlamentarionan di AVP, pasobra mi tarea ta controla gobierno, pero ora e parlamentarionan aki cuminsa acusa ami di ta manipula cu informacion, mi tin cu dedica poco tempo na nan.
Sr. Baba Herde y sr. Marlon Sneek a laga sa cu no ta berdad cu SVB a duna Gobierno un kwijtschelding di 60.5 miyon florin. Wel ata e prueba adhunto: e ley OLV 2015-2016-836 den cual a regla e kwijtschelding aki. E ley aki ta e presupuesto supletorio di gobierno di Mike Eman cu mester a sera buraconan den nan presupuesto, y a bin cu e ley pa regla e kwijtschelding aki.
Pues, e 60,5 miyon florin cu gobierno di Aruba debe e fondo di SVB, Mike Eman, sosteni pa Baba Herde y Marlon Sneek a dicidi di NO paga SVB, pero regala nan gobierno pa tapa e buraco financiero den e presupuesto 2015. E buraco financiero ey a wordo causa pa gastonan haltisimo di ministernan y coordinadornan.
Mi ta puntra mi mes, si e dos parlamentarionan aki tabata na soño dia a trata e ley aki den Parlamento, pasobra MEP a vota CONTRA, pero AVP si a vota na fabor. Acaso sr. Baba Herde y sr.Marlon Sneek no sa kiko nan mes a aproba?


text:
ORANJESTAD- No solamente e fenomeno di importacion di gasolin ilegal di Venezuela tin pleno atencion di Ministernan Arends y Bermudez, pero tambe e negoshi di benta di productonan sea di Colombia of Venezuela cu pa medio di barconan ta drenta Aruba cu no ta cumpli cu e exigencianan di establecimento di negoshi. “Tur esnan cu ta haci e negoshi aki na Aruba mester tin un permiso di establecimento,” Minister Arends a bisa. El a indica cu nan ta hayando hopi keho di comerciantenan local pa loke ta e negoshi di benta di productonan procedente di Venezuela of Colombia di biaha despues di wordo importa. Durante un reunion cu Ministernan Bermudez y Arends a tene cu Departamento di Asuntonan Economico, DTI, ASTEC, APA, Douane y Douane Recherche e asunto aki a keda discuti y decision a keda tuma pa frena e situacion indeseabel aki.
Minister Arends: “E productonan ta wordo rebendi na supermercadonan di un manera ilegal. Esnan cu ta bende e productonan aki no tin un ‘vestigingsvergunning’, nan no ta contribui na impuesto y pesey mes cu Departamento di Asuntonan Economico ta bay ta fisicamente presente na waf pa ora e transaccionnan aki tuma lugar pa pidi esnan envolvi e documentonan necesario pa por importa y bende productonan aki na Aruba.” Arends a bisa cu hopi biaha e benta ta sosode na moda di bisa den parkinglot mes. Pa por haci e negoshi aki mescos cu pa tur otro negoshi mester tin permiso.
“Ta pesey mes tambe cu Departamento di Asuntonan Economico ta bay tin un rol hopi mas visibel den henter e proceso fisico di importacion di productonan riba nos isla.” Desde awor padilanti ta bay frena e negoshi aki tambe. Asina ta cu tur hende ta avisa cu control rigido ta bay start riba e forma di haci negoshi aki.


text:
Dia 9 di September e campeonato mes ta cuminsa cu Liga Menor y Dobel A
ORANJESTAD, Aruba : Den fin di siman tabatin e tremendo apertura di e Campeonato ABBA na Joe Laveist Ball Park. Tabata un evento cu a conta cu hopi expectativa y un publico bon anima cu a bin presencia e bunita ceremonia di apertura. Greg Croes, miembro di e directiva di ABBA a duna di conoce cu tabata tin varios siman trahando duro pa asina e evento por tabata un exito. El a splica cu tabata un apertura basta colorido. “Nos tabata tin un Joe Laveist basta yen cu fanatico. Pa e peloteronan tabata un honor pa desfila dilanti di un publico grandi asina”.
E plannan pa awo ta pa e campeonato cuminsa full swing den e weekend aki. Durante e ceremonia di apertura a inicia cu un partido entre e campeon di aña pasa Marlboro Red Machine contra di ATCO Indians. Dia 9 di September e campeonato mes ta cuminsa cu tanto Liga Menor como Dobel A. E campeonato aki ta keda dedica na 2 persona cu ta pelotero Franklin Danies, y Milton Croes, Presidente di e team di Marlins. Nan ta dos baluarte den mundo di baseball y ta p’esey cu ABBA a rindi nan un homenahe mereci.
Franklin Danies a expresa cu semper el a hunga den tur posicion pero semper ta reconoce pa hunga como shortstop. Tabata un sorpresa pe, a expresa, ora cu el a haya sa cu e ta wordo reconoci. Baseball tabata su bida. El a dedica masha hopi tempo na e deporte aki. “Mi a sacrifica hopi tempo cu mi famia, trabao mes pa e hunga bala. “Pa mi ricibi esaki ta e reconocimento di mas grandi, special di ABBA”, a manifesta.
Su conseho pa e hobennan ta dedicacion, amor, respet, disciplina. Eseynan ta cardinal. Sin nan y sin amor pa loke bo ta haci bo no ta yega leu”, a señala.
Banda di esaki, Milton Croes a manifesta cu pa hopi aña el a hunga baseball na San Nicolas. Aworaki el a cumpli 40 den mundo di baseball. Actualmente e ta coach. Segun Milton Croes, baseball ta un deporte cu bo tin cu train tur dia y nan ta conseha e muchanan pa nan haci algo tur dia den e deporte aki. E mes tabata train 3 bes pa dia pa e por a yega leu. E homenahe aki tabata un honor pe. “Mi a kere nan a lubida mi, pero no tabata asina”, Croes a finalisa bisando.


text:
KRALENDIJK – Djamars mèrdia Selibon N.V., e kompania ku ta atendé ku entre otro shushi riba Boneiru a presentá na prensa un mashin nobo ku ta pèrs shushi.
Ta trata di un mashin ku por prosesá i paketá karton, bleki i plèstik. Promé ku a duna un demostrashon kon e mashin ta funshoná, a dirigí palabra Rudsel Leito direktor di Selibon. El a menshoná ku e kompania ta den proseso di kambio. “E ta kambiando pa den un forma duradero. Hopi kambio ta tumando lugá pa nos por kumpli ku reglanan. Na 2023 solamente 40 porshento di shushi ta keda lèntfel i 60 porshento ta bai pa resiklá,” Leito a menshoná. El a amplia den un splikashon amplio loke ta rekerí e bahamentu di wardamentu di shushi na Lèntfel. Seguidamente a dirigí palabra diputado James Kroon. Diputado na su turno a menshoná ku loke a sosodé ta un paso importante pa Selibon i komunidat. “Poko poko e kompania SELIBON N.V. i gobièrnu di Boneiru i otronan ta kumpli ku e meta. Nos ta traha huntu pa e progreso di e kompania SELIBON. Diputadonan Nina den Heyer, Elvis Tjin Asjoe i Gobièrnu ta kontentu ku e trahadónan. SELIBON N.V. no ta solamente un kompania pa bari kaya, sino hopi mas. Nos ta kontentu e forma ku nan ta traha pa nos isla ta limpi. Aki aya tin hende ta tira sushi iresponsabel, sinembargo poko poko mester stòp esaki kompletu,” diputado a menshoná. Despues a dirigí palabra Ghislaine Monte, TOP Trainee Projectleider ‘Blue Destination’, i a presentá esnan kende ta atendé ku e mashin pa pèrs artefakto.
Riba potrèt entre otro e proseso kon e pèrsmentu ta tuma lugá.


text:
E mayoria ku derechi di voto na Sint Maarten ta hende muhé.
Hende muhé ku nashonalidat Hulandes, pero ku ta di origen ta di un gran kantidat di pais na mundu, ta forma e mayoria di esnan ku derechi di voto na Sint Maarten. Elekshon na Sint Maarten lo tuma lugá 26 di sèptèmber awor. Di e 22.302 persona ku derechi di voto, 11.488 ta hendé muhé i 10.814 hende hòmber.
Lo anunsiá e kantidat di hende muhé ku a pone nan mes disponibel pa pa subi lista riba 'Nomination Day' ku ta dia 8 di ougustus.
E kantidat di partido ku ke partispá na e proksimo elekshonan a krese di 6 bai 9, den komparashon ku 2014. Dos di e partidonan nobo tin un hende muhé na kabes. Nan ta 'People's Progressive Alliance' (PPA) ku su lider polítiko Gracita Arrinell i 'Helping Our People Excel (HOPE) ku Mercedes van der Waal-Wyatt. Banda di e 2 nan aki partido DP tambe tin un hende muhé na kabes, esta Sarah Wescot-Williams.
Unikamente 3 di e 15 miembronan di parlamento ta hende muhé. Huntu ku Wescot-Williams tin tambe Tamara Leonard (UP) i Leona Marlin-Romeo den Parlamento.
E total di 22.302 di esnan ku derechi di voto ta bin for di 115 pais. E grupo mas grandi ku ta konsisti di 13.030 ta bin for di Reino Hulandes. Di un islanan ku a forma Antias Hulandes tin 11.816, di Hulanda 1191 i di Aruba 23.
E grupo mas grandi di votadonan ku a nase pafó di Reino Hulandes tin nashonalidat franses (1677) i ta bini di entre otro di Sint Maarten franses of di Guadaloupe. E di dos grupo mas grandi ku a nase pafó di Reino ta di Republika Dominikana (1417), siguí pa 940 votado for di St. Kitts i Nevis
Sobra votadonan ta repartï bou dje siguiente paisnan:
Dominica (839), Haïti (560), India (452), Anguilla (445), Estados Unidos (436), Jamaica (243), Guyana Ingles (352), St. Lucia (177), Trinidad i Tobago (133), China (113), U.S. Virgin Islands (109), Antigua i Barbuda (82), St. Vincent and the Grenadines (79), Grenada (64), Colombia (62), Puerto Rico (48), Barbados (43), Montserrat (38), Venezuela (33), Gran Bretania (27), Canada (25), Sur Afrika (25), Hongkong (24), Filipina (23), Koeweit (16), Jordania (15), Israel (12), Libanon (12), Pakistan (11), Nigeria (10), Argentina i Mexico (ambos 9), Alemania (8), Italia (7), Belgika, Peru i Spanja (tur tres 6), Australia, Maroko i Vietnam (tur tres 5).


text:
WILLEMSTAD – 26 di òktober 2018 – Resientemente a tuma lugá na Hulanda kulminashon di e kampaña di Ofisina di Turismo di Kòrsou (CTB) yamá ‘De Leukste Straat van Nederland’. Durante temporada di zomer a pidi públiko hulandes pa traha un video kòrtiku den kua nan ta splika dikon nan kaya ta esun mas great di Hulanda. Despues ku públiko a vota pa e mihó 10 videonan, CTB a tuma e desishon final. E ganadó su kaya a keda transformá kompletamente den esfera di Kòrsou durante di e ‘Nationale Burendag’.
Yarah, habitante di De Kersenakker na Utrecht, Hulanda a pèrkurá pa su video sobresalí entre tur video ku a keda mandá aden, i asina a bira e ganadó di e kampaña‘De Leukste Straat van Nederland’. E selebrashon tabata hopi spesial. E ganadó Yarah, a komentá ku kasi e no por a rekonosé su kaya mas. “Tabatin algu pa tur edat, pero finalmente e meta tabata pa nos por a festehá estilo di Kòrsou ku tur bisiña. Ta p’esei nos ta ‘De Leukste Straat van Nederland’.
E Chef yu di Kòrsou, Justin Niessen a pèrkurá pa tur hende disfrutá di un kushina netamente ‘krioyo’ inkluyendo un barbekiú estilo di Kòrsou. Brasbènt K-RIBE a sòru pa pone e habitantenan baila i selebrá nan título komo ‘De Leukste Straat van Nederland’. Durante di e ‘fiesta den kaya’ CTB a rifa un biahe di 9 dia pa Kòrsou, pa 4 persona inkluyendo estadia na Santa Barbara Beach & Golf Resort Curaçao. Famia Vennooij a resultá ganadó di e fakansi aki. CTB por mira bèk riba un eksitoso kampaña promoshonal na Hulanda.


text:
31 di mei ta Dia Internashonal Sin Tabako. Tabako i nikotina mundialmente ta mata 8 mion hende pa aña, inkluso 1,2 mion no-humadó ku ta inhalá huma i nikotina di e humadó. Apesar ku a logra konsientisá tokante dañonan di tabako, kompanianan a haña un otro manera pa prinsipalmente hóbennan bira adikto na nikotina: sigaria-elektróniko òf ‘vaping’. Awor mas ku nunka mester di regulashon i lei kontra ‘vaping’.
Algun aña pasá komo Parlamentario mi a introdusí un lei kontra humamentu den lugánan será ku e meta pa protehá e no-humadó. Tambe mi a laga legislashon atras na 2016 pa etikèt obligatorio ku ta atvertí pa peliger di morto di produktonan di tabako i nikotina i un di dos tokante edat mínimo pa kumpradó di e produktonan aki. Ta di spera ku ta tuma akshon pronto.
Akseptashon di e lei kontra humamentu den lugánan será a surpasá tur èkspektativa.
Negoshinan involví den tabako i nikotina a haña un otro manera pa introdusí nikotina den kurpa humano, esta ‘vaping’ . ‘Vaping’ ta tuma lugá ku un aparato di bateria ku ta kenta un líkido konteniendo nikotina i krea vapor (‘stoom’) ku seguidamente e humadó ta inhalá. ‘Vaping’ ta relativamente nobo i no ta den e lei pa protehá e no-humadó. E tempu ei no tabata tin sifranan definitivo kon malu ‘vaping’ di nikotina ta.
Awe ta sientífikamente probá ku ‘vaping’ ta malu pa salú pasombra e ta kousa malesa króniko ku ta afektá pulmon i kurason. Sigaria elektróniko ku ta kontené nikotina i sigaria konvenshonal ta mesun adiktivo. ‘Vaping’ ta keda merkadiá na hóbennan komo algu ‘super cool’ i esaki lo sòru pa hinter un generashon nobo bira adikto na nikotina. Rason sufisiente pa polítika, sektor di kuido i instanshanan pa prevení kanser bini huntu pa atendé ku e frontera nobo di adikshon na nikotina.
Ta di spera ku ‘decion makers’ i ‘influencers’ den nos komunidat konsientisá riba e peligernan di morto prematuro di ‘vaping’. Nos mester di lei i regulashon riba e tereno aki. I pronto.
Willemstad, Kòrsou


text:
Rio di Janeiro a registra mas morto pa nacimento, un indicador devastador di incesante crisis provoca pa covid-19 na Brasil. E ciudad cu mas ciudadano a registra 36.437 morto na maart, un 16% mas cu 32.060 nacimento nobo segun registro civil nacional.
Esey no tabata e unico ciudad di Brasil pero otro 10 tambe a registra mas morto. Ciudadnan ta mustra afecta pa un aumento reciente di caso y morto pa motibo di covid-19.
Esaki ta impulsa pa e variante nobo cu ta mas contagioso. E proporcion di morto pa nacimento na un imagen mas di un crisis nacional di funcionario federal y local na gran medida y no a logra contene mas di un aña di pandemia.
Segun estadistica di Universidad John Hopkins, 77.515 persona na henter Brasil a muri debi na covid-19 na ultimo luna y a diagnostica 2 miyon di caso nobo.
Tur menos tres di e total 27 estado y e distrito federal di Brasil ta registra cifra di ocupacion di ciudadonan intensivo di 80% of mas, segun dato di secretario di salud estatal.
Vacunacion di Brasil ta tumando su tempo pa motibo di problema interno den politica y dificultad pa obtene e dosis. Solamente 6.3 miyon di persona (3% di henter e poblacion) a keda vacuna segun ministerio di salud na Brasil.
E ministerio a bisa cu 21.1 miyon di persona a ricibi un dosis di e vacuna y cu 1.5 miyon di nan ta wardando un atraso pa nan di dos vacuna. E vacuna Coronavac manera di AstraZeneca ta rekeri dos vacuna.
E Ministerio di Salud no a ofrece ningun rason pa e motibo cu brasileñonan no a ricibi un di dos dosis, sin embargo medionan local a pone confusion of concepto robes den e publico tocante e importancia di e di dos dosis y e dificultad pa esnan di baho recurso tine pa bay na un centro di vacunacion.


text:
Recientemente Banco di Caribe a haci un donacion na Fundacion Contra Violencia Relacional (FCVR). E fundacion aki antes tabata conoci bou di e nomber di Fundacion pa Hende Muhe den Dificultad y recientemente a cambia esaki. Banco di Caribe a haci entrega di un suma di Awg. 2500 na e fundacion aki, di manera cu nan por sigui cu e bon trabou cu nan a bin ta haci.
Banco di Caribe ta sostene e esfuersonan di e fundacion cu ta traha incansablemente pa conscientisa y proteha victimanan di violencia den seno familiar. Cambiando di nomber, nan ta ainda mas cerca di e famia Arubano.
Tocante Fundacion Contra Violencia Relacional (FCVR)
Ta ofrece ayudo na e famia completo cu ta experencia violencia relacional. Mucha ta forma 17% di e clientenan. Antes un yiu cu experiencia violencia relacional tabata wordo considera como victima secundario, pero awor por conclui cu violencia relacional tin efecto directo riba un mucha. Por ehempel, ora yiu ta purba para e pelea entre su mayornan.
FCVR ta para pa igualdad y esey ta nifica cu no ta discrimina ni edad ni sexo. Tin Hende homber cu tambe por ta victima di violencia relacional; nan ta forma 3% di e clientenan. E enfoke ta keda riba e hende muhe cu ta forma 80% di e totalidad. E meta ta pa caba cu violencia relacional, esaki ta encera yuda e abusado cu ta ocasiona e violencia relacional, cual tambe ta inclui, por ehempel, ora un yiu adulto ta abusa financieramente di su mayornan.
Ta prueba cu den pandemia e violencia relacional familiar a aumenta drasticamente. Banco di Caribe ta masha contento di por duna un contribucion na un fundacion asina importante den nos comunidad. NOTA: Si bo ta experienciando violencia relacional den famia por tuma contacto cu FCVR na number 583.5400 of por Whatsapp/ yama 567.1670. Bishita nan pagina di Facebook https://www.facebook.com/FCVRaruba pa mas informacion.


text:
ORANJESTAD – Departamento di Salud (DVG) a informa e siman aki cu nan ta introduci vacuna Bivalent como COVID Boostershot pa tur 12+. Segun DVG, epandemia cu mas impacto a haci riba comunidad ta parce di ta tras di lomba y vacunacion sigur a hunga un rol hopi imporante den esaki. Apesar cu casonan di COVID na Aruba actualmente ta bon controla, Aruba mester keda vigila y tene cuenta cu posibel subida den casonan di COVID-19 yegando fin di aña. Esaki diferente profecionalnan ta pensa cu lo por bay pasa, pa cual motibo DVG den colaboracion cu Hulanda a dicidi pa introduci cambio den maneho y cuminsa cu preparacionnan nesesario pa reduci edad di e segundo boostershot di 60 aña pa 12 aña. Y na mes momento cuminsa cu un rond ripititivo di vacunacion pa tur 60+ pa logra e.o. proteha esnan mas vulnerabel y tambe preveni un peso grandi riba nos sistema di cuido medico y seguro di malesa.
VACUNA BIVALENT DI PFIZER
Recientemente European Medicines Agency (EMA) a duna conseho positivo pa aprobacion di e vacunanan di Pfizer cu ta adapta pa ‘target’ diferente subvariante di e variante Omicron como tambe e variante original di COVID19 pa ciudadanonan di 12+. Aruba a ricibi un cantidad di e vacuna bivalent aki pa combati e variante cu ta circulando den comunidad mihor. E vacuna adapta aki a prueba caba di ta hopi efectivo den provoca un respondi inmunologico fuerte y lo bay wordo uza como boostershots pa tur 12+ y como ripiticion di e serie di vacuna pa tur 60+.
KEN LO BIN NA REMARKE?
Cuminsando dialuna 3 oktober 2022, ciudadano di 12+ ta bin na remarke awo pa di dos booster (di 4 vacuna) di COVID y ciudadanonan di 60+ ta bin na remarke pa nan vacuna ripititivo (di 5 vacuna). Pa ricibi vacuna di COVID e persona mester a ricibi su ultimo vacuna minimo 3 luna pasa of a pasa door di COVID minimo 3 luna pasa. Tambe e persona mester presenta cu su carchi di prome vacunacionnan of su Aruba Health App, un ID valido y AZV si tin. Mirando e capacidad limita pa vacuna cu DVG tin, lo bay anuncia e gruponan cu lo bin na remarke segun schedule y lo bay haci uzo di diferente localidad rond Aruba unda e diferente gruponan por yega pa busca nan vacuna. Lo cuminsa prome cu esnan trahando den cuido, esnan di edad avanza y esnan cu ciero condicionnan medico.
Den e siguiente dianan DVG lo bay duna mas informacion riba e diferente localidadnan den bario, orario y grupo di risico cu ta na beurt segun skema pa pasa busca nan vacuna.
Pa mas informacion like eFacebook page Directie Volksgezondheid DVG Aruba, Follow nan riba Instagram directie_volksgezondheid_aruba, subi nan website www.dvg.aw, yama nos na 2800101/5224200 of mail nan na [email protected]


text:
Premier Evelyn Wever-Croes a ricibi pregunta di Parlamentario Edgard Vrolijk (MEP) relaciona cu acusacion di oposicion den direccion di Premier Wever-Croes. Politiconan di partido AVP ultimo simannan ta insinuando cu Premier Wever-Croes a traves di su famianan lo ta doño di e compania recien incorpora Terminal Di Energia Aruba (TDEA). Parlamentario Edgard Vrolijk mesora a demanda claridad di Premier Wever-Croes.
Cumpliendo cu e transparencia cu semper e ta aplica den su trabou, Premier a publica e contestanan riba e preguntanan
TDEA
Compania Terminal di Energia Aruba a wordo lanta pa por tuma over e terminal una bes Citgo traspasa esaki pa Gobierno, mientras cu Gobierno ta en busca di un otro operador pa e terminal. E rason cu Gobierno mes no por a tuma e terminal over, ta pasobra Gobierno ta convenci cu a traves di un compania estatal, e terminal por wordo opera mas eficientemente. E motibo cu Gobierno a scoge pa RdA no tuma e terminal over, sino un compania estatal nobo, ta pasobra RdA lo mester tuma over e operacion di e refineria, pa mantene esaki mientras Gobierno ta busca un otro operador pa e refineria.
KEN TA DOÑO Y KEN TA DIRECTOR DI TDEA?
E accionnan di TDEA ta pa 100% den man di RdA y e accionnan di RdA ta 100% den man di Gobierno di Aruba. Pues ta trata di un compania estatal cu ta totalmente den man di pueblo di Aruba. Premier a manda e registro di accionista pa prueba esaki na e Parlamentario.
E director di TDEA ta RdA. Premier a manda e registro di Camara di Comercio como prueba di esaki. Premier a manda tambe e acta di incorporacion di TDEA.
Cu esaki ta prueba cu e acusacionnan di oposicion ta totalmente falso.
Por cierto esaki ta e mesun structura cu tin entre RdA y FMSA desde 2016, pues no ta algo nobo ni diferente.
RUDY CROES
Parlamentario Vrolijk a puntra tambe si sr. Rudy Croes, ex Minister di Husticia ta den servicio di Gobierno. Esaki basa riba acusacionnan di AVP cu e lo ta gana hopi placa den servicio di Gobierno. Riba esaki Premier tabata hopi enfatico.
“Sr. Hyacintho Rudolf “Rudy” Croes, no ta den servicio di Gobierno y no tabata den servicio di Gabinete Wever-Croes na ningun momento.Sr. Hyacintho R. Croes a wordo nombra pa Minister di Husticia actual como miembro voluntario den e comision consehero especial Security Advisory Board & Task Force (SABTF), a base di su experiencia amplio como ex-Minister di Husticia. SABTF tin entre otro como tarea pa conseha Minister di Husticia riba tereno di maneho pa preveni y combati criminalidad, optimalisa siguridad na frontera, y garantisa siguridad di henter comunidad. Mi ta lamenta cu, mirando cu Rudy, al igual cu esposa di lider di AVP, ta luchando pa su salud, AVP no sa di respeta esaki, y hasta den circumstancianan dificil asina, ta scoge pa lastra hendenan cu no a haci nan nada. E nivel di politica di AVP lamentablemente ta birando dia pa dia mas baho y mas mahos. Ta tristo ora cu e unico oposicion cu bo por hiba, ta basa riba mentira y creando odio contra hendenan cu no ta ni den politica mas pa defende nan mes. Pero esaki pueblo lo sa di husga e nivel mahos aki di politica, otro aña ora tin eleccion”, Premier Wever-Croes a duna di conoce y ta spera asina di a contesta e preguntanan di Parlamentario Edgard Vrolijk.


text:
Tabata 2016. Mi a keda invitá na un enkuentro soshal kaminda e ‘who’s who’ di Kòrsou tabata presente. Di aleu mi a mira un persona ku semper ta papia di beisbòl ku mi, reis bin den mi direkshon. Numa e biaha aki no pa mama gai di New York Yankees, pero pa kuestioná mi karta pa minister Presidènt (AD, 22 mei 2016) tokante algun miembro di Konseho di Konsulta (Raad van Advies, RvA) ku a keda menshoná den Panama Papers. Panama Papers a èksponé un sèt di ilegalidat den kompanianan offshore sekreto.
Kasi histériko e persona aki (ku un tempu tabata den RvA): “Pakiko bo a hasié Alex? Bo a hasi daño na pais i hasi imposibel pa atraé hende bai traha pa RvA.” Ami: “Pasombra mi ta kere ku e lata di integridat di RvA mester ta mas haltu ku e promedio. Final di kuenta ta S.E. Gobernador ta na kabes di RvA.”
I einan mi ke bai. Kon haltu e lata di integridat mester ta? No mester ta un sorpresa ku e polítiko ku a haña su mes envolví ku hustisia òf kuestionamentu ta opiná ku e lata mester ta meskos p’e ku ‘Jan Modaal’.
Pero, e lata di integridat no mester ta mas haltu ku normal ora ta trata posishonnan klave den nos komunidat manera den kaso di un parlamentario òf minister? A kaso integridat ta solamente un kuestion di tene bo mes na lei i regla? Òf e mester inkluí norma, balor, moral i fatsún?
Ta parse ku integridat i ‘screening’ ta bon ora e ta konta pa otro hende i no pa nos mes. Nos a mira ku ora a resultá ku e lei di ‘screening’ a pone ku un minister a drenta un ‘deal’ ku Ministerio Públiko i akspetá su infrakshon en bes di bai Korte i pleita su inosensia, ke kore kambia e lei.
Irespekto e resultado di e proseso aktual di screening, e bosnan pa kambia lei i baha e lata di integridat, lo oumentá. T’esei nos ke? Pone e lata di integridat te na suela? No ta un señal di madures si nos sòru pa e lata aki ta mas haltu posibel i asta un dia yega ku ni mester di ‘screening’ pasombra tur partido i kandidato a komprondé e importansia di integridat pa un demokrasia i bon gobernashon?
Willemstad, Curaçao